
Polazeći od diskursa kao cjeline unutar koje se ostvaruje smisao i 
referentna funkcija znaka, modele formulativnih izraza analizirao 
sam u etnografskom, književnom (proznom) i novinskom 
diskursu. Analiza je pokazala na koji su sve način oni 
inkorporirani u veće diskursne cjeline. 


Osim toga, analiza je pokazala da modeli formulativnih izraza, kao 
svaki drugi znak, posjeduju relativno čvrst semantički potencijal, 
određeni identitet koji međutim nije potpun, jer se njegova 
denotativna dimenzija otkriva tek u diskursnoj cjelini koje je dio 
(književni tekst, novinski tekst, razgovorni diskurs). 


Nisam ljut, ali bikov je rep kraći. 


(Burmanska poslovica) 


Uvod 


U paremiološkim istraživanjima razvila su se dva dominantna pravca. Tradicionalni 
pristup istraživanju ugrubo se može opisati kao komparativnohistorijski. 
Paremiolozi pokušavaju odrediti genealogiju određenim jezičnim obrascima, 
poslovicama, uzrečicama ili nekim drugim, naći izvorni i najstariji oblik, te mu 
odrediti geografsko porijeklo i putove migracije od naroda do naroda (usp. 
Permjakov 1979, 158). Unutar te tradicije istraživanja često se naglašava da 
mnoštvo srodnih modela formulativnih izraza! koje nalazimo kod različitih 
evropskih naroda čuva jedinstveno antičko ili srednjevjekovno porijeklo. Velik broj 
izreka zapravo su posuđenice iz antičkih izvora koje su se prevođenjem širile u 


1 "Formule, odnosno modeli formulativnih izraza i kompozicije - od stalnih epiteta kao najmanjih 
jedinica pa do velikih kompozicijskih struktura - čine podlogu prostomom i vremenskom 
prenošenju usmene književnosti, transmisiji njezinih oblika“ (Bošković-Stulli 1978, 37). 

različite evropske jezike. Naprimjer Dolijevati ulje na vatru - Ol ins Feuer giessen; 
Ruka ručicu mije - Eine Hand w&scht die andere. Homer, Platon, Sofoklo, 
Aristofan, Eshil, Euripid i mnogi drugi starogrčki pisci i mislioci inkorporirali su 
poslovice u svoja djela. Tako su postupali i rimski pisci, Plaut, Terencije, Ciceron, 
Horacije (usp. Rčhrich, Mieder 1977, 29). 


Metoda i cilj tradicionalnog istraživanja sastoje se u tome da se postepenim 
praćenjem u starim izvorima, određenom jezičnom obliku utvrdi porijeklo i 
konačno značenje. Tako Taylor u prvom poglavlju knjige The Proverb u kojemu se 
bavi porijeklom poslovica - premda svjestan da je to nemoguće sasvim pouzdano i 
precizno učiniti - pokušava utvrditi izvore pojedinim poslovicama. Poslovicu When 
in Rome, do as the Romans do (U Rimu se ponašaj kao Rimljanin) veže uz 
hipotetičku anegdotu o razgovoru između Svetog Ambrozija i Svetog Augustina. 
Sveti Augustin je primijetio da Rimljani ne poste onoga dana kada on običava 
postiti u Milanu, Pitao je Svetog Ambrozija za koji je dan predviđen post. On mu 
je odgovorio: "When I am here, I do not fast on the Sabbath; when I am at Rome, I 
fast on the Sabbath. To whatever church you come, observe its practice, if you do 
not wish to suffer or to create a scandal" (Taylor 1962, 40). (Kada sam ovdje, ne 
postim na Sabat, dok sam u Rimu postim. Kojoj god crkvi pristupiš, promatraj 
njezine običaje, ako ne želiš imati neugodnost ili izazvati skandal.) 


Iiekako je važno i zanimljivo otkrivati vremenom nastale značenjske slojeve 
pojedinim jezičnim oblicima. Pretpostavka je koja određuje metodu i cilj 
dijakronijskog opisa da se kroz vrijeme prate aktualizacije jezičnog oblika te da se 
utvrdi njegovo prvobitno, a time i stalno značenje. Posljedica takve pretpostavke je 
prenaglašavanje vrijednosti značenja izvornog jezičnog oblika; vjeruje se da 
najstariji zapis čuva njegovo konačno značenje. 

Noviji pristup istraživanju modela formulativnih izraza javlja se s pojavom 
strukturalizma i semiotike, Paremiolozi se zadržavaju na opisu jezičnih i logičkih 
struktura, kao i na utvrđivanju njihova značenja - no često samo na sinkronijskoj 
razini. Nedostatak isključivo strukturalnog, tj. sinkronijskog pristupa je taj što se 
takav opis često iscrpljuje u taksonomiji oblika zanemarujući komunikacijski vid 
jezika, a s njime i činjenicu da jezični oblici posjeduju kumulativnu sposobnost - 
sposobnost da u procesu komunikacije dobivaju nova značenja, a da pri tome ne 
izgube stara (Ricocur 1981). Pažnja se obraća i zadržava na opisu modela 
formulativnih izraza kao sistema znakova, zanemaruje se njihova upotreba, 
konkretno ostvarenje u govornom činu. Strukturalizam promatra jezik kao sistem; 
pretpostavlja se da je jezik oblik, a ne supstanca te da se jedinice jezika mogu 
definirati samo svojim odnosima (Benveniste 1975, 97). Dosad najtemeljitiji opis 
modela formulativnih izraza kao sistema znakova sačinio je u svojim radovima G. 
L. Permjakov. 

Strukturalistička metoda, ne obraća pažnju na kontekst u kojemu se jezični 
znakovi ostvaruju. Jezične strukture promatraju se kao zasebni znakovi istrgnuti iz 
svog jezičnog i društvenog konteksta. Komparativno-historijska metoda 
pretpostavlja da je prvobitni zapis, a s njime i prvobitni kontekst jedini nosilac 
značenja određenog jezičnog oblika. Obje metode ograničene su vlastitim 
pretpostavkama koje su ih sputale da postave pitanje o nosiocu značenja. 

Problem značenja u evropskoj je jezičnoj tradiciji uglavnom postavljan kao 
aporija o prirodi znaka. Ta aporija prvenstveno uključuje pitanje o odnosu znaka i 
označenog, a tek u novije doba pitanje o mogućnosti određivanja invarijantne 
jezične jedinice koja je nosilac značenja, jer je evropska jezikoslovna tradicija a 
priori pretpostavljala da je to riječ - leksem, 


U Kratilu Platon postavlja pitanje o prirodi imena: da li su imena dana 
stvarima prema njihovoj prirodi (Kratil) ili njihova ispravnost nije ništa drugo do 
sporazum i dogovor (Hermogen). Danas bismo pitali: da li imena posjeduju 
značenje koje proizlazi iz prirode označenog ili je značenje arbitrarno. Pitanje o 
prirodi imena je pitanje o vezi znaka i označenog, a postavljeno na taj način 
implicira tvrdnju da je znak, tj. ime nosilac značenja. Slično postupa i de Saussure 
kada tvrdi da "lingvistički znak ne spaja stvar s imenom, već pojam s akustičkom 
slikom" i da je priroda znaka proizvoljna zato što on s označenim "nema nikakve 
prirodne veze u stvarnosti" (Saussure 1977, 133). Izbacivši tako stvarnost iz govora, 
Saussure je mogao mirno pristupiti opisu jezika kao sistema znakova. 

No problem referencijalne funkcije jezika time nije riješen. Na razini riječi ne 
samo da nema rješenja nego se na toj razini nužno ulazi u protivurječnost. 
Benveniste je (1975, 56) uočio da je Saussureov sud iskrivljen nesvjesnim i 
potajnim pozivanjem na treći termin, koji se nije nalazio u prvobitnoj definiciji. 
Taj treći termin je sama stvar, stvarnost. Govoreći o razlici između riječi b-6-f i 
0-k-s, Saussure se i nehotice poziva na činjenicu da ta dva termina objašnjavaju 
istu stvarnost. Tako se stvar, izričito isključena iz definicije znaka, uvlači 
zaobilazno u nju i tu trajno ustanovljava protivurječnost. Jer, ako se načelno - s 
pravom - postavi da je jezik forma, a ne supstanca, valja prihvatiti - a to je Saussure 
jasno potvrdio - da je lingvistika isključivo nauka o oblicima. 


Pitanje koje treba postaviti nije da li su znak i označeno bitno povezani, 
nego kako su povezani jezik i zbilja, koja je jezična jedinica nosilac značenja, je li 
to riječ, tj. znak ili se značenje krije u prepletu znakova, u njihovoj funkciji 
subjekta i predikata - da li je značenje leksička ili diskursna jedinica? 

Za Benvenista "jezik se u svim svojim vidovima predstavlja kao dualitet: 
iako je društvena institucija, u upotrebu ga stavlja individua; iako je neprekidan 
diskurs, sastoji se od stalnih jedinica" (Benveniste 1986, 45). Da bi obilježio 
događajni karakter diskursa, Benveniste stvara termin "instance diskursa" 
("instances de discours"), pomoću kojega označava "diskretne i svaki put 
jedinstvene akte pomoću kojih govornik aktualizira jezik (langue) u govoru 
(parole)" (Benveniste 1966, 251; usp Ricoeur 1981, 81-82). To obilježje značajno 
suprotstavlja diskurs jeziku shvaćenom kao sistem znakova. U pravom smislu riječi 
jezik postoji samo onda kada ga određeni govornik aktualizira. 


Jezik se pokazuje u kontinuitetu, no iz njegovog se diskursnog toka mogu 
izdvojiti stalne jedinice, određene invarijantne strukture. Različite jezične strukture, 
fonološke, morfološke, sintaktičke i druge povezuju se u složeni jezični stroj. Uz 
apstraktne gramatičke strukture, ustroj kojih nije podložan brzim i čestim 
promjenama, u jeziku postoje i stalne strukture višega reda. To su komunikacijski 
sustavi koji se nadograđuju nad prirodnom jezičnom razinom. Možemo ih nazvati i 

diskursima imajući na umu Benvenisteovo razlikovanje između jedinica diskursa ili 
rečenice i jedinica jezika, tj. znakova. 

Benveniste rečenicu postavlja na kategorematičnu razinu (grčki kategorema; 
latinski praedicatum; hrvatski prirok). Za razliku od fonematske razine jezika, koja 
se sastoji od konkretnih fonema koji se mogu izolirati, kombinirati ili brojati, 
kategoremi kao takve izdvojive jedinice ne postoje - predikat je osnovno svojstvo 
rečenice, a ne njena jedinica; rečenica ne postoji zvan predikacije. Pri tome broj 
znakova koji ulaze u rečenicu nema važnosti. Za konstrukciju predikata dovoljan je 
samo jedan znak. Rečenica je sam život govora u akciji (la vie mčme du langage en 
action). S rečenicom se napušta područje jezika (langue) kao sistema znakova i ulazi 
se u područje jezika kao komunikacijskog instrumenta čiji je izraz diskurs. Rečenica 
je jedinica ukoliko je dio diskursa. Ona je potpuna jedinica koja u isti mah nosi 
smisao i referenciju - smisao zato što nosi značenje, a referenciju zato što se odnosi 
na određenu situaciju. 


Znakovi kao jedinice jezika definiraju se u imanentnosti svoga sustava samo 
svojim odnosima, za njih je karakteristična samo razlikovna funkcija. Znak upućuje 
na druge znakove, razlikuje se od drugog znaka, a diskurs se odnosi na stvari, na 
Svijet (Benveniste 1966, 127-131). 


Pitanje o nosiocu značenja, primijenjeno na modele formulativnih izraza, 
glasi: da li modeli formulativnih izraza imaju fiksno značenje ili se značenje krije u 
diskursnoj cjelini čiji su oni dio? Je li značenje vezano uz znak ili uz diskurs? 

Modeli formulativnih izraza, kao i sam jezik, imaju dvostruku prirodu - 
mogu se opisati kao sistem znakova (tako ih opisuje Permjakov), no u upotrebu ih 
stavljaju govornici određenog jezika. Oni imaju različite funkcije i različita značenja 
već prema tome u kojem se tipu diskursa nalaze (novinski tekst, politički govor, 
književni tekst, znanstveni tekst), prema tome iko ih i u koju svrhu aktualizira. 
Predikacija se u tom slučaju ne ograničava samo na rečenicu - preplct subjekta 
(hrvatski podmet) i predikata. U ovom se slučaju predikacija zbiva između tekstova, 
značenje se prenosi s teksta na tekst, prepleću se značenja dvaju modela. 


Sintaktičko-semantička fiksiranost modela formulativnih izraza svakako je 
dovoljan razlog đa ih trctiramo kao znakove jezičnog sistema i da tu raznolikost 
oblika pokušamo svesti na određeni broj invarijantnih struktura s utvrđenim 
značenjem. Taj nam postupak omogućuje da ih uopće odredimo kao vrstu unutar 
nekog diskursa. U takvom se opisu iscrpljuje strukturalistička klasifikacija 
modelativnih sistema koja je bazirana na taksonomijskoj koncepciji jezika, 

Takvim načinom razmišljanja određene se jezične jedinice izdvajaju iz svog 
kontekstualnog okruženja (kako jezičnog tako i društvenog) te se pokušavaju 
bilježiti kao sintagme - ustaljene lokucije kod kojih upotreba ne dozvoljava nikakvo 
mijenjanje; zato se i svrstavaju pod jezik, a ne pod govor. 

Modeli formulativnih izraza tvore poseban, klišeiziran tip diskursa koji se 
zbog svoje semantičko-sintaktičke fiksiranosti može smatrati znakom. No, takav je 
diskurs istovremeno i modcl, tj. mreža odnosa, koju uspostavljaju njegove jedinice. 
Taj model dobiva značenje s obzirom na odnos prema stvarnome - dakle tek svojom 
upotrebom u određenom kontekstu, u određenoj diskursnoj cjelini. 

Upravo u toj točki prepletanja, pitanje da li model formulativnog izraza ima 
fiksno značenje vezano uz određeni oblik ili je značenje određeno jezičnim 
kontekstom pokazuje se kao krivo postavljeno pitanje jer ni jedno rješenje ne daje 
odgovor bez ostatka, Nosilac značenja je model formulativnog izraza, i kontekst - 
diskursna cjelina u kojoj se aktualizira određeni jezični obrazac. Oni stoje u 
značenjskoj interakciji. 

Riječ, sintagma ili bilo koji drugi znak posjeduje određenu semantičku 
jezgru, određeno potencijalno značenje ili semantički potencijal. Riječ čuva 
semantički kapital sastavljen od kontekstualnih vrijednosti nataloženih u njezinu 
semantičkom prostoru. Ono što riječ donosi u rečenicu njezin je značenjski 
potencijal, koji nije bezobličan, jer u njemu postoji identitet riječi. Taj je identitet 
višestruk, to je otvoreno ustrojstvo; no taj je identitet ipak dovoljan da riječ 
identificiramo kao vrstu u različitim kontekstima (Ricoeur 1981, 149). 


Značenjska interakcija je proces u kojemu se značenje jezičnog znaka prenosi 
na diskurs čiji je znak dio, a u isto vrijeme znak na sebe prima značenje 
cjelokupnog diskursa. Znakovi po sebi vrše samo razlikovnu funkciju - razlikuju se 
jedan od drugoga. Sam po sebi znak ne može uspostaviti odnos sa svijetom. 
Referentnu funkciju znak dobiva tek preko diskursa, jer diskurs se odnosi na svijet, 
a njegova je središnja operacija predikacija. 


Metafora i mehanizam prenošenja značenja 


Metafora je stilska figura koja se najčešće spominje u analizama književnih 
tekstova, a njezina posebnost pobudila je tako veliko zanimanje istraživača da se u 
današnje vrijeme problem metafore izdvojio kao zasebna književnoteorijska tema. 
Tradicionalno ona pripada tzv. figurama riječi ili tropima, a te figure nastaju 
promjenom osnovnog uobičajenog značenja pojedinih riječi (usp. Solar 1977, 64- 
65). Značenje je vezano uz riječ koja je nosilac značenja, jer čitava se teorija tropa i 
figura temelji na prvenstvu riječi, Jezikoslovna tradicija značenje vezuje uz znak pa 
na isti način i metaforu određuje kao prijenos značenja s riječi na riječ, sa znaka na 
znak, a često se metafora doživljava samo kao puki ukras. Ta je tradicija nasli ijeđena 
od Aristotela koji metaforu vezuje uz ime ili riječ, a ne uz diskurs (usp. Ricoeur 
1981, 16). 


Ricoeur metafori priznaje karakter iskaza i stvara teoriju "metafore-disksursa" 
nasuprot tradicionalnoj teoriji "matafore-imena". Metafora kao diskurs počiva na 
predikaciji. Taksonomijska koncepcija jezika zanemaruje njegovo ključno svojstvo - 
metaforičnost, a to je ono svojstvo koje između znaka i konteksta ili između znaka 
i znaka stavlja kao kopulu glagol biti (jest). Kopula glagola biti vezuje unutarnju 
konstituciju smisla nekog diskursa s transcendentnim ciljem referencije. Smisao 
diskursa je njegova unutarnja oraganizacija, a referencija je njegova moć da upućuje 
na izvanjezičnu stvarnost. U svakom diskursu dolazi do spajanja smisla i 
referencije. Važno je istaknuti ključnu ulogu glagola biti kao kopule, tj. veze u 
prenošenju značenja, jer je ona najintimnije i zaista posljednje mjesto metafore. To 
nije ni ime, ni rečenica, pa čak ni sam diskurs, Pored važnosti kopule glagola biti, 

važna karakteristika metafore je spremnost za kumuliranje značenja, tj. za prenošenje 
značenja sa znaka na znak, jer je kumulativni karakter riječi ono što više od bilo 
čega drugog čini da se jezik podaje inovacijama. 

Kopula glagola biti stoji između modeliranog i modelirajućeg objekta, ona 
je osovina koja analoški povezuje jezik i njegov referent. Ne može se govoriti o 
odnosu identiteta jer metaforičko "jest" znači istodobno i "nije" i "jest kao"; 
metaforama se utvrđuje odnos sličnosti, a ne odnos identičnosti predmeta ( usp. 
Ricoeur 1981, 8 passim). 


Funkcioniranje modela formulativnih izraza, osobito onih koji imaju oblik 
rečenice ili oblik iskaza većeg od nje, ne može se razumjeti ako se ne razumije 
mehanizam prenošenja značenja. Aristotel je poslovice (paroimia) definirao kao 
metafore kod kojih se značenje prenosi s vrste na vrstu; i zaista, poslovica je 
usporedba između dva ređa stvari, Aristotel navodi usporedbu čovjeka koji je 
pretrpio štetu od druge osobe, koju je zamolio za pomoć, i zeca što jede žetvu 
seljaku koji ga je uveo na svoju zemlju. "Kad, na primjer, netko nekoga poziva u 
pomoć, nadajući se da će od njega imati koristi, a pretrpi štetu, onda se to kaže 
prošao kao Karpaćanin sa zecom, jer su obojica doživjela razočaranje." (Na otok 
Karpat, između Krete i Rodosa, bijahu đoneseni zečevi, koji su se toliko razmnožili 
da su stali pričinjavati veliku štetu poljoprivredi, primjedba prevodioca) (Retorika, 
TII, 11, 14134; 1989, 196). 


Važan aspekt upotrebe poslovice opis je metaforičkog odnosa između 
situacije sadržane u poslovici i društvene situacije na koju se ona odnosi - opis 
denotativne dimenzije modela. Da bi se poslovica razumjela, mora se razumjeti taj 
mehanizam metafore. Njega vrlo jasno predočuje Seitelov heuristički model: 


u" [a] < Le] 


Pa Km || | IMAGINARNO 
KONTEKST SITUACIJA 


|| | DRUŠTVENO 


[x] [1] mae H 


X i Y su govornik i recipijent poslovice a simbol # označava odnos između 
njih, kojega su karakteristike dob, spol, status itd. To je prvi dio dijagrama koji 
prikazuje društveni kontekst poslovice, tj. situaciju interakcije. Drugi i treći dio 

dijagrama prikazuju situaciju poslovice i društvenu situaciju na koju se poslovica 
aplicira. Simbol - označava odnos između objekata (ili ljudi) u društvenom svijetu 
(C i D) kao i odnos između koncepata u fiktivnoj situaciji poslovice (A i B). Taj 
simbol znači logičku vezu koja postoji između elemenata situacije poslovice i 
društvene situacije. Paralelne i isprekidane linije povučene između simbola za 
logički odnos u II. i III. dijelu dijagrama znak su za analogiju između dvije 
situacije. Na temelju dijagrama možemo načiniti formulu: X kaže Y-u da je A 
prema B kao C prema D (ili A:B::C:D,) (Seitel 1981, 127). 


Ova shema vrlo jasno predočuje Ricoeurovu tvrdnju o kopuli glagola biti 
kao posljednjem mjestu metafore. Između situacije poslovice i društvene situacije 
stoji kopula glagola biti kao osovina preko koje se značenje prenosi. Značenje se 
prenosi s jednog na drugi red stvari. No denotativna dimezija znaka ne leži u njemu 
samome nego se otkriva u govoru (diskursu); do prenošenja značenja može doći 
samo u kontekstualnoj sredini. Kontekstima pripada zadatak da izaberu varijante 
određenog značenja i da grade, zajedno s polisemičkim riječima, diskurse koje ćemo 
primati kao relativno jednoznačne, to jest koji će dati mjesta uvijek samo jednoj 
interpretaciji, i to onakvoj kakvu je govornik namjeravao dati svojim riječima 
(Ricoeur, 1981, 132). Kontekst veže uza se diskurs kao jezični entitet višeg reda od 
riječi, a s njime i denotativne ciljeve jezika. 

Poetski, novinski, znanstveni ili razgovorni diskurs tvore kontekstualnu 
sredinu modelima formulativnih izraza u kojoj dolazi do prijenosa značenja. U 
brojnim vrstama novinskog i književnog (osobito proznog) diskursa nailazimo na 
viceve, anegdote, poslovice pa i čitave priče. Pri tome vic ili poslovica prenose 
svoje značenje na tekst kojega su dio, a s druge strane, primaju značenje čitavog 
teksta ne sebe. 


Polazeći od diskursa kao cjeline unutar koje se ostvaruje smisao i referentna 
funkcija znaka, modele formulativnih izraza analizirao sam u etnografskom, 
književnom (proznom) i novinskom diskursu. Analiza je pokazala na koji su sve 
način modeli formulativnih izraza inkorporirani u veće diskursne cjeline kao i 
neophodnost da se znak analizira unutar diskursa jer do prijenosa značenja dolazi 
samo u kontekstualnoj sređini. 


Modeli forumlativnih izraza u etnografskom 
zapisu (Zbornik za narodni život i običaje) 


Najjednostvnije diskursne cjeline, koje imaju relativno čvrst i stalan oblik, Jolles je 
nazvao jednostavnim oblicima (Einfache Formen). Ti se oblici, tako reći, bez udjela 
ma kojega pjesnika, u jeziku zbivaju sami i iz njega sami izrađuju. Nasuprot njima 
stoje umjetnički oblici (Kunstformen), diskursi svjesno oblikovani iz jezičnog 
potencijala (usp. Bausinger 1980, 57-58). Jednostavne oblike pojedinac usvaja 
nesvjesno kao i apstraktne jezične kategorije. Oni su već gotov govor koji čovjek 
preuzima iz tradicije umjesto da stvara vlastiti diskurs. Za neke takve diskurse 
upotrebljava se u svakodnevnici, pa i u stručnim radovima sintagma "narodna 

mudrost", Ona dobro upućuje na impersonalnost autora, no nejasnom je čini pridjev 
KLE ."n 
narodni". 


Takav bi se diskurs mogao nazvati diskursom zajednice jer doista nema 
pojedinačnog vlasnika; ne znamo tko ima autorsko pravo na vic, poslovicu ili 
izreku; njihov je vlasnik svaki govornik određenog jezika koji ih u svome govoru 
aktualizira. 

Jednostavni oblici govor su zajednice; u njima je konđenziran i konzerviran 
njezin vrijednosni sustav, Zajednica je, s jedne strane, utemeljena u posebnom 
prirodnom jeziku kojim govore njezini članovi; jezik zajednicu čini jedinstvenom i 
od drugih zajednica različitom. S druge strane, određena jezična zajednica pripada 
kulturnom krugu relativno jedinstvenog svjetonazora (ideološkog, religijskog, 
mitološkog) koji obuhvaća zajednice različitih jezika. Tako evropski narodi imaju 
zajednički fundus poslovica proizašao iz antike i srednjovjekovlja. 


Posebna jezična zajednica Širi se u sveobuhvatniji kulturološki koncept, no u 
isto vrijeme ona se (osobito u novije doba) raslojava na manje grupe koje oblikuju 
svoje male kulturne krugove, cehovske, generacijske, sektaške. Ta se činjenica 
također ogleda u jeziku - svaka takva mala zajednica stvara poseban govor sa 
specifičnim diskursnim jedinicama koje mogu izražavati svjetonazor ili naprosto 
služiti kao znakovi prepoznavanja. Jedna od izreka generacije vezane uz rock and 
roll je "živi brzo, umri mlad". Ona izokreće svjetonazor koji nam nalaže da živimo 
oprezno i starimo postupno. 


Modeli formulativnih izraza obrasci su koji se prenose tradicijom i koji su 
usađeni u kolektivnu svijest određene zajednice. Tradicija označava vremenski 
proces prenošenja struktura te im daje povijesnu dimenziju. Takvi, relativno čvrsti 
jezični oblici, poznati su široj zajednici govornika nekog prirodnog jezika. Oni 
reflektiraju kako vrijednosti zajednice tako i posebne vrijednosti raznih društvenih 
slojeva pojedine zajednice. 

Jezični oblici koji se u govoru stvaraju "sami od sebe", bez ičijeg prava na 
autorstvo, pripadaju žanrovima usmene književnosti pa su zato zanimljivi 
disciplinama koje se bave istraživanjem narodnog života. Jedna je od takvih 
disciplina etnologija. 

Istraživanje modela formulativnih izraza određeno je pretpostavkama i 
metodama znanstvene discipline unutar koje je provedeno. Usmeno književno 
stvaranje se u stručnoj literaturi raznoliko imenuje (narodna ili pučka poezija, 
narodna književnost, narodno stvaralaštvo, folklor, folklorna književnost, književni 
folklor, usmena književnost, usmena tradicija, tradicijska književnost, tradicijska 
verbalna umjetnost, verbalni folklor i dr.), te se uključuje u nekoliko istraživačkih 
područja (znanost o književnosti, folkloristika, regionalna etnologija, etnologija ili 
kulturna antropologija) (usp. Bošković-Stulli 1983, 16). Prije nego što prikažem 
kako su obrađeni u etnografskom zapisu, želio bih skicirati metodološki i povijesni 
kontekst unutar kojega je nastala disciplina koja proučava narodni život. 


Zanimanje za proučavanje narodnog života počelo se razvijati u 19. stoljeću, 
a silovit zamah dobilo je razvojem romantičarskog pokreta. Već krajem 18. stoljeća 
Herder je utvrdio termine kao što su narodna pjesma (Volkslied), narodna duša 

(Volksseele), narodno vjerovanje (Volksglaube). Početkom sljedećeg stoljeća braća 
Grimm izdaju proslavljenu zbirku bajki "Kinder- und Hausm&rchen“, a njihovo 
razlikovanje umjetničke poezije (Kunstpoesie) i prirodne poezije (Naturpocsie) 
utjecalo je na buduće istraživače (tako Jolles razlikuje Kunstformen i Einfache 
Formen). 


Upotreba termina "narod" u 19. stoljeću vezana je uz doživljavanje naroda 
kao monolitne grupe koja pripada nižem sloju društva. Narod je prema takvom 
shvaćanju necivilizirani društveni elemenat, sastavljen od nepismenih ili 
polupismenih ljuđi koji žive u seoskim zajednicama. Narod je ona društvena grupa 
koja se određuje negativno u odnosu na obrazovani sloj društva. Čak i danas mnogi 
folkloristi proučavaju seoske zajednice ne ograničavajući se samo na određene 
usmenoknjiževne žanrove ili običaje, nego s namjerom da opišu život seljaka u 
totalitetu (usp. Dundes 1980, 1-2). 


Istraživanje se izvodi iz dijakoronijske perspektive, a istraživači su u stalnoj 
potrazi za "praoblikom" određenog fenomena, bilo jezičnog bilo običajnog. Izučava 
se sukcesivni slijed pojave koja se razvija u vremenu. Takva devolucionistička 
folkloristika polazi od pretpostavke da je najstarija verzija neke pojave ujedno i 
najpotpunija, najbolja, smatrajući da najstariji oblik skriva konačno značenje i 
funkciju određene folklorne pojave (Dundes 1975, 17-18). U slučaju modela 
formulativnh izraza, želi se postepenim praćenjem razvitka jezičnog oblika doći do 
njegova prvobitnog i stalnog značenja. Ta metoda zanemaruje i jezično i društveno 
okružje predmeta istraživanja, usređotočujući se na predmet radi njega samog, 
iscrpljujući se u sterilnim klasifikacijama i beskrajnim listama folklornih jedinica 
izdvojenih iz konteksta. 


Temeljna je pretpostavka "sakupljačkog" pristupa u proučavanju narodnog 
života bilo devolucionističko shvaćanje kulture: pravu baladu, običaj ili vjerovanje 
moglo se naći samo u prošlosti (usp. Frykman 1990, 54). Metoda se gradi na 
uvjerenju da se praćenjem razvoja nekog jezičnog oblika ili nekog običaja može 
otkriti jedinstveno, izvorno i stalno značenje pojave. Na tu osnovu logično se veže 
ideja o građi kao zapisu nepobitnih činjenica kojima je vrijednost upravno 
proporcionalna sa starošću zapisa . 

U toj je tradiciji čvrsto utemeljen i Zbornik za narodni život i običaje južnih 
Slavena. Zbornik je zbirka etnografskih zapisa o narodnom životu kojem je Osnovu 
sastavio i metodologiju razradio Antun Radić. Prema Osnovi za sabiranje i 
proučavanje građe o narodnom životu, temeljni je zadatak sabiranje građe, Štoviše, 
Osnova je precizan predložak na temelju kojega se građa bilježi. No, Radić je pošao 
od pretpostavke da samo sabiranje građe nije znanost. Da bi disciplina koja se bavi 
narodnim životom postala znanost, sakupljenu građu valja metodički obraditi, kaže 
Radić. 

Radićeva metoda počiva na dihotomiji "gospodske i narodne kulture", Iz te 
dihotomije možemo pročitati Radićev politički i metodološki koncept. Politički se 
aspekt Radićeve sheme ogleda u atribucijama tih dviju kultura. Gospodska je 
kultura strana, tuđa - nju su viši slojevi društva preuzeli od civilizacijski 
naprednijih susjednih naroda. Narodna je kultura autentična, nije kontaminirana 
stranim utjecajima - u njoj se ogleda izvorni i istinski duh naroda. Iz metodološkog 

razloga Radiću je ta dihotomija potrebna da bi mogao odrediti pojam naroda i 
narodne kulture - narodna kultura određena je negativno u odnosu na gospodsku 
kulturu; narodno je ono što nije gospodsko, dakle ono što nije strano. 

To je temelj na kojemu je Radić sačinio pozitivistički model koji ima 
zadatak da mrežom određenih činjenica - koje na kraju ipak ostaju nepovezane, jer 
se ne dovode u smisaone odnose već se naprosto bilježe prema Radićevoj matrici - 
obuhvati cjelokupan život naroda, uključujući i njegovo prirodno okruženje. 


Prva je zadaća bila "sabrati" građu, a druga tu građu "znanstveno obraditi". 
Radić je teoretski predvidio tri metodološke razine: sakupljanje građe, klasifikaciju 
i znanstvenu obradu (usp. Muraj 1989, 16). Zbornici su ostvarenje uglavnom samo 
prvog Radićevog cilja - sabiranja građe. Sakupljanje i klasifikacija su u toj metođi 
identični - prije nego što pristupimo sabiranju građe, mi već posjedujemo 
klasifikacijski sustav u koji skladištimo materijal. Zato je sabiranje građe po 
Radićevoj Osnovi ujedno i klasifikaciranje, a u krajnjoj liniji taj je postupak 
identificiran sa znanstvenom obradom jer se vjeruje da skup raznorodnih činjenica 
sam po sebi oblikuje sliku cjeline. Cjeline su određeni geografski prostori kojima 
se bilježe činjenice o klimi, sastavu tla, jeziku, običajima - o svemu što se dade 
zapaziti. 

Vodopija (1976) zamjera Radićevu postupku postavljajući pitanje o 
kriterijima selekcije činjenica. Citiravši Levi-Straussovu misao o uvjerenju nekih 
znanstvenika da činjenice sadrže odgovor, a da se oni uopće ne pitaju što je to 
zapravo činjenica i koje činjenice su važne, on relativizira položaj Radićeve Osnove 
i Zbornika kao neupitnog udžbenika i skupa nepobitnih činjenica. Binarni model 
gospoda - narod po njegovu je mišljenju znatno pridonio cvjetanju mitologije 
izvornosti. 

Osnova za sabiranje i proučavanje građe o narodnom životu podijeljena je na 
tri odjeljka. Prvi se odio sastoji od tri razdjela, a u njemu se bilježe samo "stvari 
koje pomažu razumijevanju narodnog života i mišljenja" (Radić 1929, 15). One se 
razlikuju od drugih po tome što ih "nijesu stvorile ni čovječje ruke, ni čovječje 
ponašanje ili um, već su takove kakove jesu od prirode" (npr. kraj i mjesta; gore i 
vode; tjelesni ustroj čovjeka) (ibid., 15). Zanimljivo ja da u taj odio spađaju jezična 
pitanja, a glavni je zađatak da se narodni govor "vjerno bilježi". U drugom se 
odjelu opisuje "sve što čovjek svojim rukama stvara i priređuje, da od toga živi 
(npr. hrana, nakit, odijelo, obuća) (ibid., 21). 

"Iz odgovora na pitanja u prvom odjelu možemo spoznati, gdje narod živi, 
što je oko njega, te mu ili koristi ili škodi... Iz odgovora na pitanja u drugom 
odjelu možemo se uvjeriti da li se narod onim što mu priroda daje, zbilja služi i 
kako se služi. Ne spoznajemo li, spoznavši to, čitavoga čovjeka? Ne poznajemo, jer 
mu još ne sagledasmo dušu. Zagledanje u dušu je sabiračev posao u trećem odjelu. 
Srce se, duša i pamet čovječja pravo pokazuju tek po tom, kakav je čovjek prema 
drugim ljudima, što željkuje, pomišlja u najskrovitijim dubinama duše svoje, što 
drži o ovom svijetu i životu." (ibid., 35.) 


Treći odio obuhvaća život uopćeno - privatno pravo, javno pravo, običaje, 
poeziju u koju spadaju pripovijetke, priče, gatke, basne, različita mudrovanja, kao 
što su poslovice, mišljenja o svijetu i životu itd. 

Drugi dio Osnove sadrži teme koje se obično svrstavaju u tzv. materijalnu 
kulturu, dok su trećim obuhvaćene pojave iz tzv. socijalne i duhovne kulture (usp. 
Muraj 1989, 16). 


Dio jezika koji sam nazvao modelima formulativnih izraza u Osnovi se (a 
tako i u Zborniku koncipiranom po njezinome uzoru) obrađuje u prvom odjelu, 
gdje se bilježi kako narod govori. Radić jezik shvaća kao prirodnu činjenicu - 
smješta ga u ođio u kojemu se opisuju stvari koje "nijesu stvorile ni čovječje ruke, 
ni čovječje ponašanje ili um, već su takove kakove jesu od prirode" (Radić 1929, 
15). Modeli formulativnih izraza zastupljeni su i u trećem odjelu, u kojemu se 
"zagledamo u dušu naroda“. Tamo su klasificirani prema žanrovima. U razdjelu 
"Poezija" nalazimo žanrovske vrste kao što su pripovijetka, basna, gatka, zagonetka, 
a u razdjelu "Iskustvo, znanje, mudrovanje" nailazimo na poslovicu. 


No, modeli formulativnih izraza često sakupljačima i autorima priloga u 
Zborniku služe umjesto stručnog jezika i pojmovnika, kao jezično sredstvo, tj. kao 
znak kojim označavaju određene segmente narodnog života. Funkcija modela 
formulativnih izraza u Zborniku je dvojaka. Jednom su građa, a drugi su put jezično 
sredstvo kojim se građa (npr. običajno pravo) opisuje. 

U monografiji Poljica don Frane Ivaniševića (1987, 639), poslovice su 
jedinica građe koja se nalazi u poglavlju "Iskustvo, znanje i mudrovanje" trećeg 
odjeljka "Zbornika", koja govori o "srcu i duši narodnoj": "Kad se oće štakod sočna 
i pametna reć u malo besida, to je kažu 'poslovica' ili obišnje reku: 'stara besida' ili 
'stari ljudi užali su reć'. U Poljicin od starije čeljadi čuje se puno poslovica, koje se 
i danas vuku od usta do usta. Mnoge su poslovice navedene na različitim mistima u 
ovoj rađi, a ovdi će se spomenut samo nike za ogled": Viran sluga tuđoj kesi 
gospodar. Lipa besida i gozdena vrata otvara. Ko više leti, niže pada. U kurbe i oči 
i riči. Ko ne ima poštenja, sramoton se diči. Ko s vragon tikve sadi, o glavi mu se 
razbiju. Ko kasno ustaje, obojak mu nestaje. Ko liti laduje, zimi gladuje itd. 


Milan Lang je narodni život Samobora također opisao na temelju Radićeva 
predloška (Lang 1913, 18/1;1914, 19/2). I u njegovoj su monografiji poslovice 
jedinica građe koja spada u treći odio Zbornika, "Iskustvo, znanje i mudrovanje": 
"Kada se hoće u malo riječi šta pametno reći, ili da se jače potkrijepi ili dokaže 
ono, o čemu je baš govor, znadu pametni ljudi vazda dometnuti koju podesnu 
rečenicu. Vele tomu: 'stara je reč' ili 'veli se reč", 'bila je reč', 'stari ljudi su rekli'. 
Uz prave poslovice priopćuju se ovdje i fraze koje se u razgovoru često čuju (Lang 
1914, 282): A je I" bu cajt hmret? (Tako se veli pola u šali, pola u zbilji, kad se 
netko izgovara, da ne dospije nikamo od kuće, na kakav posao drugi, na proštenje 
ili zabavu.); A kaj tu praznu slamu mlatiš? (Veli se, kada tko bez smisla govori.); 
Ak je ledeno bu već i medeno. (Veli se, kada tko bez smisla govori.); Ak je veći 
siromak, veći je vrag; Ako oćeš, da te kudaju, ženi se! Ako oćeš, da te fale, vumri! 
; Al si debel za vuhi. (Kažu onomu, koji ne će odmah da shvati, što mu se 
gOvori.); A, pošteno zna, ne bi vode skalil; A, ta se samo na kvatre smeje itd. 

Puko bilježenje i nizanje jezičnih formula svojstveno je metodi sakupljanja 
kakvu često nalazimo u etnografskom zapisu. Takav zapis ostavlja krnjim značenje 
zabilježenog jezičnog materijala, jer do prenošenja značenja dolazi samo u 
kontekstualnoj sredini, a kontekst se u etnografskom zapisu zanemaruje. Ono što 


169 


Nar. umjet. 28, 1991, str. 159-190, V. Endstrasser, Poslovice u kontekstu 


možemo pročitati iz znaka izvan konteksta njegov je semantički potencijal - 
mogućnost đa nešto znači. Samo u kontekstualnoj sredini možemo izabrati 
određenu varijantu značenja; relativno jednoznačne diskurse primamo samo iz 
konteksta. Lang ponekad uz izreku bilježi i situaciju u kojoj se upotrebljava. Ona 
pojašnjava uopćeno značenje izreke, ali se ne može smatrati diskursnom cjelinom 
unutar koje se ostvaruje njezino konkretno značenje; nedostaje situacija interakcije. 


Objašnjavajući kazneno pravo, Ivanišević poslovicama potkrepljuje odnos 
zajednice prema prekršiteljima norme: "Za lupeže narod ne ima pomilovanja. Kaže 
se: tuđe nevraćeno, grisi neprošćeni... Ko pomaže ili nagovara koga na grij, jednako 
mu je sramota i grijota, kolko da je i ukra. Kažu da je lupež, ko drži vriću, ka i oni, 
šta u nju siplje... Kad se namiri lupež na lupeža, pa jedan drugom štakod ukrade, 
onda svit se tomu veseli, grija nikakova. Besida je u puku: kad lupež lupežu 
ukrada, i Bog se smije" (Ivanišević 1987, 411-412). 


Odnos zajednice prema svetkovinama u kojemu se ogledaju i ekonomski 
aspekti svakodnevice također se otkriva u poslovicama: "Priko cile godine Božić se 
uvik spominje u govorenju. Kaže se: Svega je bilo, brate, ka na Božić. Hoće li se 
pohvaliti kogod, da se dobro hrani, reku: Bolje se rani u petak nego drugi na Božić. 
Živi li ko u nevolji i siromaštvu, reče mu se: Gladno i nevoljno, nije se ni na 
Božić omrsija ili ostrvnija" (Ivanišević 1987, 434). 

Svaki je odjeljak monografije Poljica prepun poslovica i drugih modela 
formulativnih izraza. 

Poput Ivaniševića, Lang u opisu različitih segmenata narodnog života 
umjesto stručnog jezika koristi se poslovicama da bi što vjernije opisao npr. 
običajno pravo ili neke druge narodne običaje. Ako se otkrije da je djevojka 
zatrudnjela prije braka “narod stoji čvrsto uz načelo da je dotični momak mora i 
uzeti, a sam čin ispričava ovim: Niš za to, ak se otkrije, samo kad se pokrije." 
(Lang 1913, 2). 

Uz međaše vezana su stroga pravila ponašanja. "Međa se ne smije 
pomaknuti. Tko premješta mejaše teško griješi; još i na drugom svijetu nema mira, 
već prenosi međašni kamen. A čuje se još katkada i ova stara: 'Gdo pri mejašu kruh 
išće, nigdar ga ne bu sit. (ibidem., 10). 

Gdje god je to moguće, Lang određeno pravilo ili ponašanje potkrepljuje 
poslovicom. 

U ovim primjerima Lang i Ivanišević opisuju društvenu situaciju u kojoj se 
izreke upotrebljavaju, a to je situacija kršenja društvene norme. Značenje izreke 
aplicira se na moguću društvenu situaciju (krađa, nelegalna promjena međe, 
predbračno ljubavno iskustvo). No takvom načinu bilježenja izreka manjka 
diskurzivna cjelina u kojoj se jezični oblik ostvaruje. Nedostaje nam kontekst na 
temelju kojega izabiremo određenu varijantu značenja, manjka zapis o stvarnoj 
aktualizaciji jezičnog oblika u određenom diskursu. No čak je i takvo bilježenje 
bolje od pukog nizanje jezičnih sintagmi. 

Frykman (1990, 57) zaključuje da, usprkos manjkavosti metode na osnovi 
koje su nastale, ovakve zbirke ne treba odbaciti kao bezvrijedne. One mogu biti 
plodno tlo na kojemu se (da zaokružim metaforu tla) činjenice mogu križati. 

Dovođenje činjenica u odnose stvara kontekste iz kojih im se iščitavaju značenja. 
Značenje se ne krije u činjenicama samim, već u njihovom prepletu. 


Radić inzistira na tome da sakupljanje građe nije znanost, da građu treba i 
znanstveno obraditi. Ipak, ne daje "konkretne, sustavne metodološke upute nego 
nam ostavlja priručnik za sakupljanje građe" (Vodopija 1971, 76). 

Primjer temeljitog etnografsko-sociološkog istraživanja poslovica je studija 
Sprichwort und Volkssprache, Eine volkskundlich-soziologische Dorfuntersuchung 
autorice Matilde Hain. Promatrajući jezik kao oblik društvenih vrijednosti 
(gesellschaftlicher Wertungsform), ona je zaključila da se vrijednosti ne ogledaju u 
formi i sadržaju poslovice, nego u njezinoj upotrebi. Time je potvrdila koliko je 
važno poslovicama bilježiti kontekst. Kao primjer donosi situaciju u kojoj se 
seoska djevojka žali što mora ostajati u kući i ne smije u susjedno selo na ples. 
Baka joj se suprotstavlja poslovicom: "Ljudi od uvijek govore: najbolje se krave 
nalaze u štali, a ne na tržnici." (Man hat schon immer gesagt: die besten Kiihe 
findet man im Stall und nicht auf dem Markt") (usp. Bausinger 1980, 102). 
Različito od autora Zbornika za narodni život i običaje, Matilda Hain zabilježila je i 
interakcijsku situaciju (razgovor bake i unuke) u kojoj je poslovica upotrijebljena. 
Poslovicu ne prihvaćamo kao puki jezični znak, nego kao smisaonu cjelinu unutar 
razgovornog diskursa koja upućuje na zbilju. Na taj način dobili smo mogućnost da 
u jezičnom znaku pročitamo društvene vrijednosti zajednice koje se u jeziku čuvaju 
i prenose. 


Modeli formulativnih izraza tuđi su govor, no oni su govor bez vlasnika. U 
njima se čuje glas zajednice, a često i glas cjelokupnog kulturnog kruga zajednica 
slična svjetonazora koji kroz jezik pronosi njihove društvene vrijednosti. Raspon se 
glasa kreće od zajedničkih karakteristika malih porodičnih, cehovskih ili 
plemenskih grupa, do velikih religijskih zajednica. Upotreba modela formulativnih 
izraza vezana je uz pravila koja nameće zajednica govornika određenog jezika ili 
određenog kulturnog kruga. U jeziku se mogu pročitati stanovite vrijedosti 
imanentne kulturi s kojima svaki član zajednice živi, a da ih uopće ne mora biti 
svjestan. Te su vrijednosti dinamična kategorija, jer se u vremenu prenose kroz 
jezik sve do naših dana, svakom upotrebom dobivaju nova značenja ne gubeći stara. 
Ta nas činjenica primorava da ne zanemarimo dijakronijski aspekt problema. No, to 
ne znači da je isključivo prošlost mjesto gdje nalazimo oblike usmene književnosti, 
da je najstarija verzija neke pojave ujedno i najpotpunija, najbolja, te da najstariji 
oblik skriva konačno značenje i funkciju određene folklorne pojave. 

Ono o čemu priče govore može pripadati prošlosti, ali je uvijek suvremeno s 
činom pričanja. Stoga oblici usmene književnosti potpuno značenje i ostvarenje ne 
dobivaju u svom najstarijem zapisu, nego u svojoj konkretnoj upotrebi, u svojoj 
aktualizaciji u sadašnjosti, 

Aktualizacija modela formulativnih izraza u 
književnom diskursu 


Veza modela formulativnih izraza i književnosti oduvijek je bila zanimljiva 
književnim teoretičarima i folkloristima. Modeli formulativnih izraza prisutni su od 
davnine kako u usmenoj, tako i u pisanoj književnosti. Pripadaju onim vrstama 
gdje su granice pisanog i usmenog prilično neodređene (usp. Bošković-Stulli 1983, 
252). Glasovita Jollesova knjiga Jednostavni oblici bila je zamišljena kao prvi dio 
sveobuhvatne povijesti književnosti. U njoj Jolles govori o "onim oblicima koji se, 
tako reći bez udjela ma koga pjesnika, u jeziku zbivaju sami i iz njega se sami 
izrađaju" (Jolles 1979, 13). 


Odnos modela formulativnih izraza i književnog diskursa prilično je složen. 
Pisci, kako primjećuje Obelkevich u članku "Proverbs and Social History" (1987, 
59 passim), nisu naprosto samo uzimali jezične oblike koje su gotove nalazili u 
jeziku, već su prema njihovom modelu stvarali autentične književne forme. 


Blakeove Proverbs of Heli zadržavaju oblik poslovice kojemu se dodaje 
novi, osobni sadržaj. Blakeove nove poslovice, rađikalne i antinomijske po 
ugođaju, predstavljaju napad na razboritu mudrost (prudential wisdom) starih: The 
road of excess leads to the place of wisdom. (Put izgreda vodi do mudrosti.) 
(William Blake Complete Writings, cit. prema Obelkevich 1987, 59). Ono što je 
Blake uradio nije puko oponašanje oblika poslovice, već je to nova forma, potpuno 
novi žanr - aforizam. 


Charles Dickens je Sama Wellera, lik iz romana Posmrini spisi Pickwickova 
kluba, obilježio čestom upotrebom poslovica i tako stvorio osobiti tip poslovice 
koji je dobio ime velerizam. Permjakov taj oblik stavlja između rečeničnih i 
nadrečeničnih oblika. Velerizam ili osnovna scena (elementary scene) sadrži 
opažanje (bilješku) i reakciju. To je oblik izreke u kojemu govornik umeće svoju 
opasku, npr. "They need someone to carry water", said the donkey when they 
invited him to a wedding party. ("Trebaju nekoga tko će nositi vodu", reče magarac 
kojeg su pozvali na svadbu) (Permjakov 1979,146). 


Tolstojev lik Platon Karatajev iz romana Rat i mir ima poslovicu za svaku 
situaciju. One izražavaju primjernu nesebičnost i mentalitet koji prihvaća život 
onakvim kakav jest, Slično se ponaša i Cervantesov junak Sancho Panza (usp. 
Obelkevich 1987, 64). 


Roman je dugo bio predmet apstraktno-idcološkog razmatranja (Bahtin 
1989, 13 passim); analiza se često ograničavala na puke vrijednosne karakteristike 
jezika kao što su "izražajnost", "slikovitost", "snaga", "jasnoća" i slično. No roman 
je za Bahtina mnogostilska, govorno raznolika, višeglasna pojava. U njemu se 
suočavamo s nekoliko raznovrsnih stilskih jedinstava. U okvirima ovog rada 
najzanimljivije stilsko jedinstvo, na koje valja obratiti posebnu pažnju, stilizacija je 
različitih oblika usmenog pripovijedanja. Roman dozvoljava da se u njegov sastav 
uključe različiti žanrovi; u njegovu konstrukciju može biti uključen svaki žanr, a ti 
žanrovi obično u romanu čuvaju svoju konstruktivnu čvrstinu i samostalnost i 

svoju jezičnu i stilsku originalnost (usp. Bahtin 1989, 81). Uz to, roman je okvir 
koji suzuje semantičku neodređenost modela formulativnih izraza. 


Peter Grzybek je (1989, 354), pošavši od Lotmanove teorije jezika kao 
modela stvarnosti, analizirao poslovice unutar književnih tekstova shvaćajući ih kao 
modele unutar modela. Taj ga je pristup doveo do zaključka da književni tekst 
reducira semantičku neodređenost poslovice jer su i situacija na koju poslovica 
upućuje, kao i situacija u kojoj je upotrijebljenja njime oblikovane ("modelirane,"), 

Roman je ograničena diskursna cjelina koja je kontekstualna sredina 
modelima formulativnih izraza; roman je diskurs u kojemu se otkriva denotativna 
dimenzija znaka - modela formualtivnog izraza, jer do prenošenja značenja dolazi 
samo u kontekstualnoj sredini. U književnom tekstu konkretizira se prije 
postavljeni problem o nosiocu značenja. Da li je značenje diskursna ili leksička 
kategorija? Da li modeli formulativnih izraza imaju fiksno značenje koje se krije u 
njima samima ili je i u njihovu slučaju značenje vezano uz funkciju predikacije i 
kontekstualnu sredinu? Analiza je pokazala da modeli formulativnih izraza, kao 
svaki drugi znak, posjeduju relativno čvrst semantički potencijal, određeni identitet 
koji međutim nije potpun, jer se njegova denotativna dimenzija otkriva tek u 
diskursnoj cjelini koje je dio (književni tekst, novinski tekst, razgovorni diskurs). 

Pored mogućnosti praktičnog sagledavanja pitanja o nosiocu značenja, u 
književnom se tekstu (kao i u svakom drugom kontekstu znaka) vrlo jasno pokazuje 
i mehanizam prenošenja značenja koji potvrđuje Ricoeurovu teoriju metafore- 
diskursa. Kopula glagola biti ima ključnu ulogu u prenošenju značenja, a metafora 
kao diskursna činjenica utemeljena je na predikaciji. Metaforičnost je ono svojstvo 
jezika koje između znaka i konteksta ili između znaka i znaka stavlja kopulu 
glagola biti (jest). 

U Araličinom Asmodejevom šalu glas tzv. objektivnog pripovjedača, koji 
stoji u pozadini svih ostalih glasova romana (drugih likova) objašnjava čitaocu 
funkciju priče: 


"Valjalo bi znati da je priča, ili 'prilika', kako su je učeni zvali, imala 
težinu norme tamo gdje moral nije bio drukčije normiran, pa ne znam 
koliko te 'prilike' bile umjetne tvorevine, s malo ili nimalo vjerojatnosti 
da su se stvarno mogle zbiti. Uostalom, vjerojatnost 'prilika' nije se 
nikada provjeravala, glavno da je 'prilika' bila ilustrativna za moralno 
načelo koje je u sebi nosila i da je bila duhovita. Ubacivanje 'prilika' u 
razgovor bio je znak pučke otmjenosti i učenosti." (Aralica 1988, 133). 


Aralica često gradi dijaloge u kojima likovi upotrebljavaju poslovice, priče i 
druge modele formulativnih izraza, impersonalne tuđe riječi koje pripadaju 
zajedničkom dobru jezične zajednice: 


"Čuj, Nižo - rekao je Martin - ako ti želiš da ti se pomogne, pomoći ti neće 
nitko ne budeš li ti samoj sebi pomagala, S tobom je kao s onim što su 
mu kola upala u blato. 


I na njenu je priču uzvratio svojom pričom. 


Neki Kokan iz Zahuma gonio kola puna gnojiva i upao u kaljužu. Blato je 
doprlo do osovina i konji kola nisu mogli izvući. Pored njega su 

prolazili ljudi koji su ga poznavali, ali mu nitko ne htjede pomoći, baš 
Zato što su ga poznavali. Jedan prolaznik iz udaljenog sela pristade da mu 
pomogne. Kokan ne htjede sići s kola pa zajedno s prolaznikom i konjima 
potegnuti, da kola zajedničkim snagama izvuku na suh put. Prolaznik 

videći to, prestade upirati u kola i reče Kokanu: 
- Čuj, brate! Kad ti sam sebi nećeš da pomogneš, neću ti ni ja pomagati." 
(Aralica 1988, 133-134). 


Ovaj primjer pokazuje svu složenost prepletanja i prenošenja značenja. 
Moguće ga je analizirati zato što književni tekst reducira semantičku neodređenost 
poslovice i priče. Književnim tekstom oblikovana je situacija na koju poslovica 
upućuje, kao i situacija u kojoj je poslovica upotrijebljena. Ako si čovjek sam ne 
pomogne, neće mu pomoći nitko drugi; to je ključna rečenica citiranog dijaloga. 
Njena je funkcija da prenese informaciju o tome što se dešava čovjeku ako djeluje 
na određeni način. Njome se simulira zbilja s namjerom da se izrazi određeni 
kauzalitet, određeni odnos među stvarima. No taj je apstraktni kauzalitet - odnos 
koji je moguće opisati i jezikom simbolične logike - konkretiziran "stvarnim" 
događajem. Ta formula ima referent koji je moguće izdvojiti iz svekolikog i 
neprestanog događanja - situaciju u kojoj je upotrijebljena. Taj referent je priča o 
Kokanu iz Zahuma. Značenje poslovice Ako si čovjek ne pomogne sam, pomoći 
mu neće nitko drugi krije se u priči o Kokanu iz Zahuma, a ta je priča model za 
određeni kauzalitet koji nosi i sama poslovica, neovisno o priči, 


Značenje izreke prenosi se u dijalogu između Martina i Niže na Nižu, ona je 
drugi referent diskursa. Između priče o Kokanu iz Zahuma i njezine poente Ako si 
čovjek ne pomogne sam, pomoći mu neće nitko drugi i Nižine životne priče stoji 
kopula glagola biti. Značenje modela formulativnog izraza prenosi se na situaciju 
Nižinog života i tako nam ga pokazuje i objašnjava. Nižin život vidimo kao ono 
što priča i poslovica predočuju. Analizirajući diskurs na taj način, dobivamo dvije 
razine značenja ili dvije referencijalne razine: Kokana i Nižu. Između te dvije razine 
nije uspostavljen odnos identiteta već odnos analogije. Ne može se govoriti o 
odnosu identiteta jer metaforičko "jest" znači istodobno i jeste i nije kao. 
Metaforama se utvrđuje odnos sličnosti, a ne odnos identičnost predmeta. Takav se 
odnos može uspostaviti jer su logičke strukture dviju situacija identične: i Niži se 
može uputiti izreka koja je upućena Kokanu. Ista izreka obuhvaća dva događaja od 
kojih jedan može biti i fiktivan (priča o Kokanu je možda izmišljena, a možda i 
nije), au ovom su slučaju oba fiktivna - i Niža i Kokan. 

Asmodejev šal pun je takvih narodnih "prilika", a objektivni se pripovjedač 
često svjesno osvrće na njih, upozoravajući čitaoce na njihova značenja i funkciju - 
kao u gornjem slučaju. Evo primjera gdje individualno iskustvo glavnoga junaka 
proturječi jednoj takvoj univerzalnoj mudrosti: 


"Did je Matija znao reći - sjetio se Grabovac kad je legao uz Nižu - da 
rašljast kolac ne može u zemlju. Mislio je da čovjek dvojna morala i 
dvojna ponašanja ne može živjeti. 


Sjetivši se toga u trenu kad je bio na Nižinim usnama, učinilo mu se da 
did nema pravo. Istina je da ga je Plavša odabrao, misleći da se drži 
diđove nauke, kao što ga se i sam Plavša držao. Istina je i da se prihvatio 

zadatka sa šalovima misleći kako je dobar učenik poslovice o rašljastom 
kolcu. Ali, kad je s usana prešao na ono što slijedi, ne samo što se uvjerio 
nego je i iskusio da rašljast kolac ide u zemlju, ako je zemlja rahla, vlažna 
i podatna. 


Ide! Nego šta da ide! 


Nekad mudrosti svijeta više zastrašuju nego što govore istinu (ibid.,156). 


U romanu Okvir za mržnju Aralica lik školskog konjušara Krca određuje 
poznavanjem poslovica i priča o svemu i svačemu: 


"Kočijaš je znao reći: Svaka je noga u guzicu jedan korak naprijed. 
Poznavao je i druge izreke i izricao ih u određenim prigodama, osobito o 
ženama, ali je ovu držao svojim načelom“ (Aralica _ 1987, 75). 


Ovaj primjer pokazuje svojstvo izreke da sažeto formulira nečije životno 
iskustvo i da služi kao "prilika" - da manje poznato područje kao što je nečiji život 
pokazuje u odnosu s već poznatom jezičnom formulacijom. Svaka je noga u guzicu 
jedan korak naprijed, izreka je koja stoji u metaforičkom odnosu s Krcinim 
životom, ona je metafora njegova života. 


Ta je poslovica “crvena nit" koja se provlači kroz roman. Kada istinitost 
izreke životni tok dovede u pitanje, jer to načelo ne potvrđuje svaka životna 
situacija, za novonastalu situaciju Krce bira novu izreku, koja može biti i suprotna 
prvoj: 


"On sam, ne hajući za političku stranu svog slučaja, jer je čvrsto vjerovao 
u nogu koja nas gura naprijed, čitav je zamršeni slučaj prelaska od 
trgovca na maganizera prokomentirao poslovicom: Tko ženinu iglu 
pojede, ćuskiju će posrati“ (ibid., 81). 


Kako se prelazak od trgovca na maganizera nikako ne može tumačiti kao 
"korak naprijed", Krce je našao izlaz u novoj izreci. Nevolju mu je prouzročila 
vlastita žena, pa Krce svoj odnos sa ženom stavlja u kontekst poslovice Tko ženinu 
iglu pojede, ćuskiju će posrati želeći reći da muškarca, ako je popustljiv makar i 
prema sitnim ženinim nepodopštinama, popustljivost može dovesti i do krupne 
nevolje. Ovaj primjer potvrđuje Permjakovljevu tvrdnju o tome da su poslovice 
znakovi situacija, a situacije mogu biti različita, čak i suprotnog karaktera. Logika 
modela formulativnih izraza počiva na zdravom razumu koji zaključuje iz iskustva, 
a ono se suočava s kontradiktornim situacijama, 


U dijalogu između Krca i Martina imamo sve elemente da izreku Svaka je 
noga u guzicu korak naprijed analiziramo na temelju Seitelovog heurističkog 
modela. Dijalogom se u romanu modelira fiktivna situacija interakcije, tj. situacija 
u kojoj se poslovica upotrebljava. Upotreba poslovice uvjetovana je starošću, 
društvenim statusom ili spolom likova koji komuniciraju. Pored toga sačuvana je i 
kontekstualna situacija - događaj koji se izrekom označava: 


"Krce mu se osmjehnu i reče kako je do sada samo od drugih znao da je 
svaka noga u guzicu korak naprijed, a odsle to mora dokazati na svom 
primjeru. Koliko si ih dobio, daleko ćeš doprijeti, moj Martine - rekao mu 
je kad je Martin progledao i bolno se osmjehnuo" (ibid., 268). 

Situacija izreke služi kao "prilika" kojom je Krce oslikao svoj život. U 
dijalogu s Martinom značenje te situacije stavlja se u kontekst Martinova života. U 
ovom slučaju Martinov je život kontekstualna situacija izreke Svaka je noga u 
guzicu korak naprijed, on je denotativna dimenzija znaka. 


Daci učiteljske škole u Kninu, u prostor koje je smještena radnja romana, 
imaju sasvim drugi pristup poslovicama nego Krce. Na zidnim porukama našle su 
se i preradbe narodnih poslovica: 


“Istina se uvijek mijenja, a laž ostaje ista. 
Tko drugom jamu kopa, taj je lučki radnik. 
Tko visoko leti, taj je pilot. 

Misliti, znači ne znati. "(ibid., 67) 


Glas pripovjedača takav postupak interpretira kao pretvaranje mladenačkog 
zanosa u starački cinizam. Time se motivira duhovno raspoloženja omladine, 
njezina sprdnja s prihvaćenim istinama. Jezična se zajednica raslojava (osobito u 
novije doba) na manje grupe koje oblikuju svoje male kulturne krugove, cehovske, 
generacijske, sektaške. Ta se činjenica ogleda i u jeziku - svaka takva mala zajednica 
stvara poseban govor sa specifičnim diskursnim jedinicama koje mogu izražavati 
svjetonazor ili naprosto služiti kao znakovi prepoznavanja. Ovi primjeri pokazuju 
kako mlada generacija, ironiziranjem poznatih životnih mudrosti, odbija 
tradicionalni vrijednosni sustav koji čuvaju "prave" narodne poslovice. 


Roman obiluje i drugim modelima formulativnih izraza. Psovke su vezane 
uz učenika škole zvanog Baba. Babino saslušanje, provedeno zbog toga što je grupa 
đaka neosnovano optužena da je osnovala nekakvu političku organizaciju, puno je 
psovki: 


“Organizacija? Program djelovanja? Ma tko je to rekao, jebo mater 
svoju!" 

"Čovječe, mi smo prvu večer, kad smo tamo bili, plakali, razumiješ, 
plakali, a jebalo nam se za sve organizacije i njihove platforme 
djelovanja.“ 

"A da je meni prvi ili drugi put Martin rekao, hajde da osnujemo 
organizaciju i potkopavamo režim, jebao bih ja njemu mater i rekao, gubi 
se u kurac ti i tvoja organizacija." (ibid., str. 237). 


Psovke su poseban tip modela formulativnih izraza čija se upotreba ne 
uklapa u prikazani metaforički, tj. analoški model prenošenja značenja. Njihova je 
upotreba više zasnovana na ekspresivnom nego na semantičkom planu jezika. 


Suvremeni slovenski pisac Vitomil Zupan u romanu Levitan dijelove svoga 
diskursa također gradi na modelima formulativnih izraza. Za razliku od Aralice, koji 
uglavnom poseže za onim formulativnim izrazima koji čuvaju stilsku obojenost 
usmene kulture, Zupan upotrebljava i tzv. "učene" izreke i to iz različitih kulturnih 
krugova: 


"Dobro sam znao što kaže mudri Lao-Ce: treba biti kao voda koja se 
prilagođava terenu i pobjeđuje, kroiko izbjegava stijenu - ali je s 

vremenom potkopa. A mi Evropljani miniramo stijene i onda se čudimo 
kad nama, konkvistadorima, kamenje pada na glavu.“ (Župan 1985, 19). 


Roman je pisan u prvom licu. Glas pripovjedača ujedno je glavni lik romana 
koji svoj položaj u svijetu često označava poslovicama: 


"Znao sam da se bogovi boje Staljina, ali nisam pretpostavljao da se boje 
ovakve političke budale kakav sam ja i da će od mene napraviti osobu o 
kojoj će izvještavati strane radio-stanice, Budimpešta, Moskva, Pariz, 
Trst, kako sam kasnije saznao od tzv. supatnika koji su u 300 kilometara 
udaljenoj kaznionici hvatali strane vijesti za službu sigurnosti. 
Najslikovitije je progovorio Radio-Trst: tko s vragom tikve sadi, vrag mu 
ih o glavu razbija“ (ibid., 20). 


Kao i u Asmođejevu šalu, pripovjedač svjesno upotrebljava modele 
formulativnih izraza, često se osvrćući na njihovo značenje i funkciju u tekstu: 


"Osjetan je jaz između narodne šale i novinskih proizvoda. Prva je svježa, 
iskričava, živa, a u šaljivom listu prevladavaju s naporom skrpljene 
krparije i prepisarije. I sam sam uvidio: uspjele su mi samo šale koje je 
rodio trenutak. (ibid., 46) 


Uopće sam primjećivao da narod zna za mnogo životnih istina o kojima 
intelektualci i ne sanjaju. 

Zašto pijevac žmiri dok pjeva? Jer zna pjevati bez nota. Zašto prase gleda 
u zemlju? Jer se stidi svinjskog porijekla. Violina pjeva mlađenki na 
vjenčanju: Ti ne znaš, ti ne znaš kakva je to stvar... A bas odgovara: 
kurac, kurac...... Seljak je stavio 'boga' na raskršće kod svoje kuće i 
pozvao župnika da ga blagoslovi. Župnik pita: Je li bio skup? A seljak 
će: Da, nisam ni mislio da taj vrag toliko košta. I o mužjaku grlice sam 
saznao kakav je cinik. Najprije pjeva grlici 'koliko je dug......koliko je 
dug...', a onda korak po korak pođe prema njoj, svaki put se nakloni, pa 
skoči na nju i opali je, pa opet s nje, nasmije se 'he, he, he'i odleti. A kako 
ćeš crvenim napraviti bijelu točku na crnome? Crncu uguraš u guzicu 
crvenu rotkvicu i odgrizeš rotkvicu. Birtaš nije bogat od vina nego od 
vode. Brijač je prvi poslije boga: bog te je napravio, brijač te popravlja. 
Najviše se bičuje vol koji dobro vuče. Iz maloga grma izlazi veliki zec.“ 
(ibid., 121) 


Pored univerzalnih narodnih životnih istina iz svakodnevnog života, Zupan 
nam donosi i posebne zatvoreničke izreke: 


"Imali su šah, napravljen od sredine kruha (crne figure tako da je kruhu 
dodana cma pasta za cipele), i karte, napravljene od kartonskih kutija za 
cigarete, na kojima su dame imale raširene noge, kraljevima su visuljci 
visili, dečkima stajali, a na svakom asu je bio neki natpis u polukrugu 
(kao 'zatvorenik je zatvoreniku vuk', 'made in pička materina', 'jebeš, ne 
jebeš, vrijeme kurcu prolazi"), zatim 'spano' (ili 'mlin')." (ibid., 80) 


Jezični oblici, zabilježeni na ovaj način, ne pružaju mogućnost da 
analiziramo njihovo značenje jer nedostaje situacija interakcije; nedostaju subjekti 
koji ih aktualiziraju u konkretnoj situaciji, a s njima i instanca diskursa. Ono što 

možemo pročitati njihov je značenjski potencijal - mogućnost da u određenoj 
interakcijskoj situaciji označe stanovite pojave i njihova svojstva. 


Različito od navedenih primjera slijedećim je pričama zabilježena 
interakcijska situacija. Primjeri pokazuju kako se pričom simulira, tj. modelira 
realnost. Simuliranje realnosti ima u komunikaciji funkciju stavljanja slušaoca pred 
fiktivni moralni problem: 


"Jehovca je mučio nekadašnji partizanski kurir, pitao ga je: A ti ne bi 
uzeo oružje u ruke kad bi ti razbojnici napali kuću, pobili djecu i pred 
tobom silovali ženu? Jehovac ne bi, ali da bi se pokušao obraniti rukama. 
Kakva je razlika - ruka, nož, pištolj, motka, puška, top? Doveo je jehovca 
u grdni škripac, posebno kad mu je iznio slijedeći primjer: ubojica 
pokušava ubiti dijete - ti bi se mogao umiješati, ali nećeš zato što po 
učenju ne smiješ uzeti oružje u ruke, a goloruk ne možeš učiniti ništa, jer 
je ubojica jak i naoružan - i ti si sukrivac u ubojstvu djeteta, zapravo si 
suubojica! Jehovac se izvlačio koliko god je mogao, na kraju je pribjegao 
(kao svi jednomisleni ljudi) formuli naučavanja - Sveto pismo kaže: Tko 
se mača laća, od mača i pogiba." “ (ibid., 153). 


U ovoj je biblijskoj izreci zatečeni jehovac našao moralno utočište. 


"Ali nakon sljedeće šale čovjek je malaksao i 'utekao se molitvi: dođe 
župnik s vođenom bolesti u bolnicu, koja je sasvim puna. Stoga ga stave 
među ostale pacijente i još iste noći operiraju. Ali te noći je žena pokraj 
njega rodila i privremeno su dijete položili uz župnika, koji je još bio 
pod narkozom. Župnik se probudi, ugleda dijete, vidi da mu je trbuh 
splasnuo, dohvati novorođenče i pobjegne kući. Lijepo školuje dijete, a 
kađ je bio na samrtnoj postelji, pozove ga k sebi da mu pripoći važnu 
tajnu. 'Mogu misliti što', kaže momak, 'reći ćete mi da niste moj stric nego 
otac, zar ne? 'Ne', reče župnik, 'ja sam tvoja majka, a tvoj otac je 
presvijetli nadbiskup osobno.' (ibid., 155). 


Ove dvije šale pokazuju kako se komunicira modelima, tj. gotovim 
strukturama koje postoje u jeziku. Jedni pronalaze već gotove priče kojima 
sugovornika stavljaju pred fiktivni problem, a osobe koje su se našle u škripcu 
utočište nalaze u biblijskoj izreci i molitvi - također već gotovim znakovima koje 
svaki pojedinac određenog kulturnog kruga zateče u jeziku. Jehovac ne može naći 
odgovor na pitanje partizanskog kurira jer se odgovor krije u samom činu; u 
pokretu tijela u-konkretnoj situaciji. Ono što nalazimo u jeziku nažalost samo je 
znak ili model za određenu situaciju. No tim znakom individua uspostavlja odnos s 
označenom situacijom, a time odnos sa zajednicom u kojoj živi i njenim 
vrijednostima. Čovjek daje znaku njegovu denotativnu dimenziju u govoru, jer se u 
govoru ustanovljava kao subjekt. U sistem određenih društvenih vrijednosti ubacuje 
vlastitu vrijednost, uspostavlja svoj ego - da li je hrabar ili kukavica, da li je učinio 
dobro ili zlo djelo - i znaku daje smisao uspostavljajući preko njega odnos sa 
zbiljom. U ovim primjerima oblikovana je situacija interakcije (dijalog likova u 
romanu) i situacija konteksta na koju upućuju priče izrečene u dijalogu. U prvoj 
priči kontekstualna situacija je jehovčev fiktivni problematični položaj u zbilji koji 
on mora riješiti. Životni paradoks (što je dobro djelo?) on rješava biblijskom 
izrekom. Kontekstualna je situacija druge šale život svećenstva u celibatu koji se 

može izroditi u homoseksualizam. To je u romanu svećenika kojemu je šala 
upućena toliko sablaznilo da je izlaz našao u molitvi. 


Zupan je u Levitanu uspio prikazati sliku jezika u širokoj govornoj 
raslojenosti. Glavni lik romana bilježi tu raznolikost u vidu izreka, anegdota ili 
posebnog "zatvorskog jezika". Pripovjedač ponekad samo prenosi jezične obrasce 
koji su u opticaju, a ponekad stvara kontekstualnu sredinu u kojoj se jezični obrasci 
upotrebljavaju. 

Poslovicama se u književnom tekstu može motivirati psihičko stanje lika. 
Borislav Pekić u romanu Odbrana i poslednji dani duševnu rastrojenost glavnog 
junaka motivira naglim prodorom međusobno nepovezanih poslovica u njegovu 
svijest: 


"Prvi kučići se u vodu bacaju. Ali to nije bio naslov iz novina, nego 
poslovica. Da vidite kako mi je mozak u ono vreme naopako radio. Po 
glavi mi se motale poslovice. I to samo u vezi sa vodom. Kao, dođe prav, 
ne iziđe zdrav, dođe kriv, ne iziđe živ. Ili, ako je rđavo vreme putnici 
putuju, što sam ja razumeo da, iako je nevreme, čamci plove. Zatim ako je 
malo mleka, blizu je reka. Vatra i voda dobre su sluge, ali rđavi gospodari. 
Voda ne pazi na kumstva ni prijateljstva. Voda nije ni u čizmi dobra. 
Voda sve nosi, osim sramote, Vode i zlobe nikad nestati neće. Ne može se 
voda u avanu tući. Čovek se i za slamku hvata. I sve tako. Tuga." (Pekić 
1989, 56). 


Nevolje glavnog junaka romana vezane su uz vođu (on je čuvar gradske 
plaže). U trenutku u kojemu životna situacija postaje nerješiva, u kojemu događaji 
nadvladaju njegove ljudske sposobnosti, u njegovu svijest prodire grupa poslovica 
asocijatovno vezanih uz vodu, no značenjski potpuno nepovezanih. Upravo ta 
nemogućnost pridavanja značenja bujici riječi koja iskače iz konteksta pokazuje 
rastrojenost svijesti glavnog lika. 


Analizirajući modele formulativnih izraza u književnom diskursu, nije mi 
bila namjera izabirati i grupirati književna djela u tematske cjeline ili pokazati i 
uspoređivati vještinu "metaforiziranja" pojedinih autora. Modele formualtivnih 
izraza analizirao sam u suvremenom proznom diskursu s namjerom da vidim u 
kojoj su mjeri ti tradicionalni jezični oblici prisutni u govoru vremena koje na 
mnogim poljima vrlo radikalno prekida s tradicijom. Kako to međutim nije bio 
krajnji cilj ovoga rada, navedeni primjeri ne predstavljaju reprezentativni uzorak 
koji bi potvrđivao tvrdnju o relativnoj zastupljenosti ili nezastupljenosti modela 
formulativnih izraza u suvremenom proznom diskursu. Izabrani primjeri nemaju 
drugu svrhu doli ilustrirati spomenute procese i probleme vezane uz značenje i 
metaforičnost modela formulativnih izraza kako se ogledaju u književnom diskursu. 

Aktualizacija modela formulativnih izraza u 
novinskom diskursu? 


Književni tekst oblikuje fiktivnu zbilju koja je kontekstualna sredina modela 
formulativnih izraza. Novinski tekst ne oblikuje fikciju, nego nam pruža 
informacije o onome što se dešava u svijetu. Referent novinskog teksta različiti su 
aspekti zbilje - politički, kulturni, sportski. Kontekstualna je sredina modela 
formulativnih izraza u novinskom tekstu sama zbilja; oni imaju funkciju 
pojašnjavanja složenih životnih događanja. Modeli formulativnih izraza nam 
nepoznanicu zbilje pokazuju u funkciji odnosa s poznatom jezičnom strukturom. 
Smisao odnosa izražen u jezičnom znaku prenosi se na zbiljske pojave. Između 
sitaucije modela formulativnog izraza i društvene situacije stoji kopula glagola biti 
- značenje se prenosi s jednog na drugi red stvari. Time se ponovo potvrđuje 
diskursna teorija metafore - metaforičnost je ono svojstvo jezika koje između znaka 
i konteksa ili između znaka i znaka stvalja kopulu glagola biti. Prenošenje značenja 
sa znaka na znak, tj. kumulativni karakter riječi u novinskom je tekstu osobito 
uočljiv zato što svakodnevno ili periodično izlaženje novina omogućava stvaranje 
komunikacijskog lanca u kojemu znakovi dobivaju nova značenja, ne gubeći pri 
tome stara. 


Pored tradicionalnih modela formulativnih izraza u novinama se stvaraju ili 
se prenose novi formulativni izrazi. U burnom jugoslavenskom političkom životu 
proizvode se sintagme koje označavaju važne trenutke političkog života poput izraza 
događanje naroda. 

Osobito je zanimljiv postupak preuzimanje ili variranje naslova filmova, 
gramofonskih ploča, književnih djela. Funkcija tog postupka oslikavanje je 
određenog segmenta zbilje već poznatim artefaktom. Značenje filma ili književnog 
djela objašnjava novonastalu društvenu situaciju tako što postaje njezinom 
metaforom; značenje artefakta prenosi se na nepoznanicu zbilje i tako ju čini 
poznatom. 


Nekim novinarima poslovica je jezična forma koja najbolje objašnjava 
odnose u društvu: 


"Koga svrbi, taj se češe, kaže narod. A poslovica najbolje objašnjava 
srpske reakcije na nedavno saopćenje delegacije američkog senata nakon 
njihove posjete Jugoslaviji" ("Vjesnik - Panorama subotom", 8.9.1990.). 


Drugima se upotreba poslovica u novinskom tekstu ne sviđa: 
"U očekivanju novih vesti pravimo spisak ljudi čijom se eutanazijom ne 
bi bitno oštetila genetska vrednost nacija. 


"Među ostalima tu se nalaze i "kolumnisti koji koriste narodne poslovice 
(ako koza laže, rog ne laže; 'ako je i od ovoga, mnogo je' i slično)“ 
("Danas", 28. 8.1990.). 


. Temeljitiju analizu modela formualtivnih izraza u novinskom diskursu pod naslovom 
"Poslovice u novinskom tekstu“ objavio sam u 27. broju Narodne umjetnosti. 

Upotrebu uzrečice u političkom istupu Branka Mikulića novinari su 
ocijenili kao anakronizam: 


"Prije godinu dana, u jednom od svojih posljednjih televizijskih 
intervjua, Branko Miklulć je govorio kako nije u redu stalno kritizirati 
njegove poteze i besplodno galamiti. Umjesto toga pozvao je sve 
stanovnike Jugoslavije neka "zavežu opanke" i krenu na veliki posao 
društvene i privredne reforme. U novinskim komentarima koji su 
uslijedili, osim stručnih i političkih mogle su se naći i, uvjetno rečeno, 
kulturološke ili jezičnostilske zamjerke na taj dio njegova istupa, jer da 
je upotreba one narodne uzrečice posve anakrona i neumjesna u vremenu 
informatičke revolucije i svemirskih letova i globalnih privrednih 
integracija" ("Nedeljna Dalmacija", 3.12.1989.) 


Poslovica Kadija tuži - kadija sudi vrlo je česta u novinama. U procesu 
rastvaranja komunističkog režima tom se je poslovicom označavalo ustrojstvo 
države koja počiva na tzv. revolucionarnom pravu, države koja nije zasnovana kao 
pravna. U vrijeme izolacija albanskog stanovništva na Kosovu neki izolirani 
Albanci tražili su pravnu pomoć: 


"Da li u toj ustavnoj formulaciji piše i kako treba postupati s onima koji 
su izolirani, da li je preciziran i postupak koji takvi trebaju proći, Bahriju 
to nije poznato. Išao je odvjetniku ("On mi je rekao da ništa ne mogu 
dobiti, da je bolje da ne gubim vrijeme i da se ne tužim, jer ovdje vlada 
pravilo kadija te tuži, kadija ti sudi')." ("Vjesnik", 11.6.1989.). 


U intervjuu za "Start" (19.8.1989.) Silvije Degen je na pitanje o instituciji 
vještačenja, koja se, ako nije kontrolirana, može lako zloupotrebljavati, odgovorio 
poslovicom: 


"Ne može se reći da ti organi (organi SUP-a) nisu dovoljno kompetentni 
ili stručni, ali sama mogućnost da ti kadija sudi i da te tuži postavlja 
dileme oko instituta vještačenja". 


U rubrici "Dnevnik" tjednika "Danas" (24.10.1989.) prof. dr Milan Kangrga 
upozorava na manipuliranje terminima "neprijatelj" i "kontrarevolucija": 


"Ova dugotrajna staljinistička manipulacija pojmovima 'neprijatelja' i 
'kontrarevolucije' postala je danas politički ne samo anakrona, otrcana, 
nego je prava lakrdija. Ako si danas kontrarevolucionar (poput Vllasija 
sada), onda je svakako neophodno potrebno nešto doznati o tome, gdje je 
ta revolucija i gdje su i koji su to naši revolucionari danas, u odnosu na 
koje bi netko uopće mogao postati - kontrarevolucionar!? Zato je i to 
mnogo više od puke političke lakrdije, jer kad te kadija tuži i kadija sudi, 
onda ti se piše samo zlo." 


U "Vjesnikovoj" "Panorami subotom" (17.2.1990.) nalazimo članak u kojem 
se eksplicira aktualni referent poslovice tako što se kadija pretvorio u partiju: 


"Oni mogu plakati za svojim drugorazrednim položajem u društvu u 
kojem posljednjih 40 godina Partija i sudi i tuži, o tome da im još uvijek 
ta ista Partija ne dozvoljava pristup službenim središtima informiranja, 
da nisu izjednačeni s komunistima." 

Ponegdje je politička kriza bila tako duboka da je uzrokovala ozbiljenje 
metafore. Tako je rumunjski diktator Ceausescu, u kontekstu političkih promjena 
koje su potresale istočnu Europu, izjavio da će u Rumunjskoj doći do promjena 
kakve želi reakcija kad na vrbi rodi grožđe i na topoli kruške. 19. 12. 1989. godine 
u Bukureštu neke su topole osvanule okićene kruškama koje je policija skinula, 
javljeno je u vijestima dana. 


Osvrćući se na političku situaciju u Albaniji, u pismima čitalaca ("Danas", 
30.1.1990.), autor pisma varijacijom te poslovice prejudicira događanja u toj 
državi: 


"Uskoro se očekuje da 'albanske masline rode narandžama' isto kao što su 


"rumunjske topole rodile kruškama'. 


Frazeologizmom Tuk na utuk označava se osoben način ponašanja koji 
počiva na zakonu akcije i reakcije; njime se je objašnjavao čak i politički program: 
2.12.1989. u Kninu je Ante Milović izjavio da se ne može voditi politika, kako to 
narod kaže, tuk na utuk (izvještaj na drugom Dnevniku TV Zagreb istog datuma). 


Tim je frazeologizmom označeno karakteristično političko djelovanje ljuđi 
na južnoslavenskom prostoru: 


"Novi krug politike 'tuk na utuk' bio je atentat na kralja Aleksandra, 
uspješno izveden akcijom ustaških i makedonskih terorista u Marseilleu“ 
("Danas", 27.3.1990.). 


Njime su se označavali i nedavni procesi nacionalnih homogenizacija. Tako 
se u članku povodom blagovanja Bajrama čitalac pita: 


"Što je sad ovo? Isključivo vjerski običaj, tradicija ili odgovor na neke 
druge verske (nacionalne) homogenizacije! Rađa li jedan nacionalizam 
drugi? Tuk na utuk?" ("Danas", pismo čitaoca, 22.8.1989). 


Predsjednik Predsjedništva SAP Vojvodine Jugoslav Kostić, u povodu 
inzistiranja vrhovništava nekih republika da se i u drugom republikama osim Srbije 
stvori ustavna mogućnost osnivanja autonomnih pokrajina, izjavio je da se radi o 
"dnevno-političkom utuku na utuk": 


"I mada je Kostić na sednici pokrajinske skupštine priznao da se Tadi o 
dnevno-političkom utuku na utuk, odnosno da je ova inicijativa nastala 
kao reakcija na predloge iz Slovenije i Hrvatske i nekih drugih delova 
zemlje da ubuduće Vojvodina i Kosovo u federaciji ne budu zastupljeni 
direktno nego preko organa svoje matične republike Srbije - ovu ideju ne 
bi trebalo apriori odbaciti“ ("Nedjeljna Dalmacija", 19.11.1989.). 


Frazeologizam označava isključivo negativne posljedice djelovanja, a da bi 
se počelo raditi na boljitku, s takvim ponašanjem treba prestati: 


"U vremenu velikih očekivanja i velikih poduhvata bez kojih, ovako 
ojađeni, nikad nećemo dohvatiti zelenu grančicu, pak je potrebno, i to 
prvo, primiriti međusobna neprincipijelna prepucavanja i utuk na utuk 
manire“ ("Danas", 11.7.1989). 

"Treba, drugim riječima, djelovati tako da se Evropi pokaže da ovdje 
može naći razborita i konstruktivna partnera. Sve je ostalo balkanski tuk 
na utuk, s posljedicama za vlastitu prihvatljivost u Evropi" ("Nedeljna 
Dalmacija", 11.11.1990.). 


Nakon oružane pobune u Kninu kardinal Kuharić održao je propovijed u 


Ninu, a njegov istup komentira u Danasu (16.1.1990.) Don Branko Sbutega: 


"Kardinal Kuharić je u Ninu govorio o sanaciji obitelji, o kršćanskoj 
viziji obitelji. Nin smo imali poslije Knina. Mnogi su bili zaprepašteni, 
jer su u tom trenutku željeli da od njega čuju 'tuk na utuk'. Ali crkva 
svoju trajnost duguje sposobnosti da u takvim trenucima bude suzdržana 
od dodavanja nekompetentnog ulja na vatru," 


Trajnost oružane pobune u Kninu potakla je pitanje o načinu da se ona skrši. 
"Izbija li se Knin Kninom?" glasio je naslov članka u Vjesniku (13.10.1990.). 
Zvučna asocijacija Knina i klina dovela je i do značenjskog prepletanja kojim se 


sugerira da se problem riješi po modelu poslovice Klin se klinom izbija. 


"Dok osječki tekstilci idući tragom svoje niti bez koje će njihovi strojevi 
- poput vlakova na kninskim kolosijecima - bespomoćno stati i tko zna 
koliko čekati, postaju sve glasniji zahtjevi da se Knin izbija Kninom. 
Ako se klin najlakše izbija klinom, važi li isti recept i kad je u pitanju 
Knin? Hrvatska vlast dosad je imala dovoljno mudrosti đa svoju politiku 
ne svede na razinu narodnih poslovica: oko za oko, zub za zub." 


Autor zaključuje tekst: 


“Izađe li bez mrlja i ožiljaka iz lukavo postavljene klopke, Hrvatska će u 
europskim razmjerima dokazati da miran prijenos vlasti iz 
jednopartijskog sustava u višestranačku demokraciju nije predstavljao 
puki slučaj, već visoku razinu njezine civilizacijske zrelosti. Već i zbog 
toga Knin ne bi valjalo izbijati Kninom." 


Poslije masakra na pekinškom trgu Tiananmen, parodiranje Mao Zedongove 


izreke Neka cvjeta tisuću cvjetova postalo je u novinama vrlo često: 


"Skup je otvorio artiljerijski general Bang Yao... U svojem pozdravnom 
govoru general je nadahnuto nadopunio Maovu uzrečicu 'Neka cvjeta 
tisuću cvjetova!' bombastičnom sentencom 'Neka ih gazi tisuću 
tenkova!" ("Nedjeljna Dalmacija", 5.11.1989.). 


Izreka se je primjenjivala i za oslikavanje domaće političke zbilje: 


"Predloženo je da se 10. siječnja proglasi Danom borbe za demokraciju. 
Tada su srušeni svi bivši i počeli su demokratski procesi u Crnoj Gori... 
Sad će dakićevci nadgledat ko neće slavit Dan pobjede demokracije u 
Crnoj Gori. Angažirat će se u demokratskoj akciji Neka cvjeta hiljadu 
diferencijacija" (“Danas", 19.9.1989.). 


"No kad kulturni radnici danas postaju nacionalisti, zašto i nacionalisti 
ne bi postajali kultumi radnici. Što se mene tiče neka cvjeta stotinu 
kaktusa! Nemam ništa protiv postojanja srpskih i hrvatskih, nacionalnih 

i nacionalističkih kulturnih udruženja, ali hvala bogu i sebi, nikada neću 
postati njihov član" ("Danas", 12.12.1989.). 


Antonije Toni Pušić, pseudonimom Rambo Amadeus, beogradska medijska 
atrakcija, koji je vlastoručno promoviran u Maga Medijske Manipulacije u intervjuu 
"Vjesniku" (1-2.5.1990.) o aktualnim pitanjima našeg društveno-političkog sistema 
govori parodorajući latinske sentencije: 


“Latinski je živ jezik! Recimo: Per aspera ad astra. To znači 'Prazna se 
vreća ne može jahati, mora se lovom napuniti. Ili: Historia magistra vitae 
est. Tko ne voli Crnogorca, hoću da mu “bem oca'. Pa na primjer: Timeo 
Danaos et dona ferentes, što znači: Tako ti je mala moja kad ljubi 
Bosanac'. Licentia poetica. Pa to znaju i mala djeca: Trst je naš'. Lupus in 
fabula, to znači 'Primamo čekove na tri mjeseca'. A može i 'Flekice 
udaramo odmah', tako, to je živ jezik. Pa recimo: Audiatur et altera pars. 
To znači: "Rekao sam sikter, ženo!' " 


Poslovice i izreke česte su i u novinskoj karikaturi. Vjesnikov karikaturist 
Srećko Puntarić napravio je čitavu seriju karikatura čija se duhovitost zasniva na 
parodiranju poslovica i izreka. 

Neki formulativni izrazi vezani su isključivo uz određeni tip novinarstva. 
Tako rock kritičari gotovo nezaobilazno rabe ime albuma grupe Jethro Tull Too old 
for rock and roll, too young to die (Prestar za rock and roll, premlad da umrem) i 
sintagmu kojom označavaju rokerski svjetonazor, Živi brzo, umri mlad. 


"Ma koliko to cinično izgledalo u suočenju s nedavno ispisanom 
smrtovnicom, ali Orbison je bio ne samo dokaz da je teza 'too old for rock 
and roll, too young to die' drska podvala tinejdžera već i glazbenik čija je 
dugovječna karijera potpuno izvan 'živi brzo, umri mlad' stereotipa." 
("Danas", 13. 6.1989.). 


"S planetarno poznatim, drsko razmaknutim usnama, Velikousni Narcis 
(Mick Jagger) i njegovi cockney-frajeri dokazuju u sklopu svoje recentne 
Urban Jungle turneje da i pravilo 'Prestar za rock and roll, a premlad da 
umrem' ima svoju iznimku." ("Danas", 14. 8.1990.). 


Funkciju poslovice, oslikavanje određenog segmenta zbilje drugim, već 
poznatim - čije se je značenje sačuvalo u poslovici - imaju u tisku i varijacije 
naslova književnih djela i filmova. U takvim slučajevima dolazi do prepletanja 
značenje između aktualne situacije i jezičnog ili jezično-slikovnog artefakta čije je 
značenja uvučeno u aktualni trenutak. Tako su se na primjer samo u jednome broju 
"Danasa" (21.11.1989.) našli naslovi: "Novac u zemlji čudesa"; knjiga Lewisa 
Carrola Alica u zemlji čudesa (o pokušajima suzbijanja inflacije u Jugoslaviji); 
"Anatomija političke destruktivnosti"; knjiga Ericha Fromma Anatomija ljudske 
destruktivnosti (o komunističkoj vladavini); "Nepodnošljiva lakoća povratka"; 
roman Milana Kundere Nepodnošljiva lakoća postojanja (o povratku pjevača Vice 
Vukova na scenu). 


Naslov filma Žmperij uzvraća udarac variran je u tisku gotovo svakodnevno, 
pa tako naprimjer: "Tiananmen uzvraća udarac" ("Danas", 14.11.1989.), "Slovenija 

uzvraća udarac?" ("Vjesnik", 28.1.1990.); "Marković uzvraća udarac" ("Vjesnik", 
9.11.1990.)... 


I na predlošku mnogih drugih naslova stvaraju se novi naslovi članaka: "I 
knjige ubijaju, zar ne" ; film I konje ubijaju, zar ne (o cenzuri knjiga u Kini nakon 
krvavo ugušenih studentskih demonstracija na Tiananmenu, "Danas", 14.11.1989.), 
"Društvo mrtvih iluzija"; film Društvo mrtvih pjesnika (o procesu prenošenja 
društvenog vlasništva u privatno, "Danas", 10.4.1990.); "Za šaku maraka"; film Za 
šaku dolara (o studentskim demonstracijama u Zagrebu, povodom poskupljenja 
životnih troškova, "Danas", 6.2.1990.). 


Naslovi novinskih članaka ponekad citiraju naslove filmova i književnih 
djela: "Povratak ratnika"; istoimeni američki film (o ličnosti Franje Tuđmana, 
"Danas", 6.3.1990.), "Obrana i posljednji dani"; roman Borisava Pekića (članak o 
novom dogovoru narođa Jugoslavije, "Danas", 11.9.1990), "Život sa strankama ili 
okvir za mržnju"; roman Ivana Aralice, Okvir za mržnju; film Krste Papića, Život 
sa stricem (o privikavanju na višestranačje, "Nedjeljna Dalmacija", 7.1.1990.). 

Politički govor prepun je formulativnih sintagmi. Frazeologizam "događanje 
naroda" iskovan u srpskoj "antibirokratskoj revoluciji" nezaobilazan je i u mnogim 
novinskim tekstovima. Ta do granica dobrog ukusa dovedena učestalost registrirana 
je u novinama samim: "Jedna nespretna fraza iz usta euforičnog pjesnika ušla je u 
masovnu upotrebu. Gotovo da nema novinskog pera iz kojeg barem jednom nije 
iscurila izreka 'događanje naroda'. Brbljava površnost ili površna brbljavost maše 
tom sintagmom čas kao pogrdnom, čas kao svetom, zamalo himničkom parolom. 
Riječi se neodgovornom upotrebom troše kao krpe iza svečanog ručka, Odjednom 
se više ne zna što znače i kazuju pa događaje treba braniti od riječi koje ih opisuju." 
("Danas", 17.10.1989.). 


Pored rečeničnih i modela formulativnih izraza manjih od rečenice, u 
novinama su prisutni i složeniji mođeli - vicevi, anegdote, šaljive pričice, čak i 
zagonetke: 


"Što je to - ružno je, nefunkcionalno, nekvalitetno i nepristojno skupo? 
Premda kandidata za odgovor na ovu pitalicu u domaćoj industriji ima 
napretek - jugoslavenski namještaj zasigurno je jedan od najozbiljnijih 
pretendenata na čelno mjesto". Ova zagonetka iz "Danasa" (15.8.1989.) 
uvod je u tematski okvir teksta, 


Sličnu funkciju ima i vic iz "Nedjeljne Dalmacije" (11.3.1990.): 


"Kad se u zoru probudi i izađe na terasu svoje vile na Dedinju (račvasti 
jezici u Beogradu pričaju da je u nju uselio pod direktnim pritiscima 
tjelohranitelja) Slobodan Milošević pogleda ka istoku i, po običaju kaže 
- "Dobro jutro, druže Sunce!' Na svoje iznenađenje, odozgo začuje snažan 
duboki glas - 'Dobro jutro, druže Slobo, i vama i Partiji. Milošević 
odmah probudi profesoricu Marković, okupi suradnike i pred njima 
ponovi eksperiment. Stvarno, Sunce i ovoga puta propisno odgovori. 
Predvečer, kad je Sunce zalazilo, Milošević mu srdačno zaželi laku noć. 
Međutim izostane bilo kakav odgovor.  'Sunce, tebi govorim!', reče 
poznatim upozoravajućim tonom Milošević. 

'Olabavi, Miloševiću', začu se odozgo snažan, duboki glas. 'Ta sam sada 


na zapadu'. 


Priče i anegdote prisutne su u većim novinskim tekstovima, a osnovna 
funkcija gotovo je uvijek opisivanje nepoznatog segmenta života već poznatim - 
pričom, anegdotom, poslovicom i drugim sličnim oblicima. 


U nestalnom jugoslavenskom političko-gospodarskom životu često se 
postavlja pitanje o budućnosti zemlje i mogućnosti prevladavanja krize. U kaosu 
koji vlada "tržištem ideja" malo tko može naći razumno uporište kao polazište za 
rješenje problema. Takva se situacija može parođirati pričom: 


"Riječ je o seoskoj slavi u susjednom mjestu na koju se sprema prvi puta 
jedan tek izrasli momak koji je pustio brčiće i sav važan u novom 
narodnom odijelu ide na svoj prvi momački provod. Kad je onako pun 
sebe, svjestan svoje mladosti i snage, došao pred selo gdje će tri dana 
trajati veliki vašar, pred njega je naglo iz grma iskočio neki crni 
čovječuljak i reče: 'Pomoz bog, mladiću, pozdravi ga, kuda si krenuo? A 
momak ga samo odmjeri u prolazu i onako nadmeno mu odreže, nek se 
nosi, što ga se tiče, kuda on ide. Malo uvrijeđen, čovječuljak se lecnu. 
'Čekaj mladiću, opomene ga, budi pristojan. Nisam ti ja običan svat, nego 
sam čarobnjak. Ako budeš drzak, pretvorit ću te u žabu da krekećeš tri 
dana sve dok traje vašar.' Ni ovo nije pomoglo. Tko te šljivi, reče momak, 
nosi se!' Čarobnjak se naljuti i začas momka pretvori u žabu. U jarku je 
kreketao tri dana. Poslije se vratio kući. Jedva je čekao da prođe godina. 
Tada je ponovo krenuo na isti vašar u isto selo. I opet je iz grma iskočio 
onaj isti čarobnjak. 'Pomoz bog, kuda si pošao, mladiću? - upita on 
momka umilno vjerujući da je nešto od lani naučio. A momak odreže: 'Ti 
se nosi u majčinu, a ja idem da krekećem.' ("Vjesnik, Panorama subotom", 
11.11.1989.). 


Primjeri bi se mogli redati u nedogled zato što se svakim danom nailazi na 
nove. Navedene sam primjere odabrao iz hrvatskog dnevnog tiska i periodike 
praćene tijekom 1989. i 1990. godine. 


Zaključak 


Metaforičnost je osnova na kojoj počiva sistem narativnog znanja, a sastoji se u 
tome što opisuje nepoznanicu ljudske stvarnosti kao funkciju odnosa na jednom 
fiktivnom, ali bolje poznatom području - narativnoj strukturi. Narativne strukture 
nas podučavaju kako vidjeti ljudski život kao nešto što one predočuju. One na 
određeni način simuliraju zbilju, oponašaju je. Zato je Ricoeur zaključio da 
"mimesis čini denotativnu dimenziju mythosa, mimesis je ime za metaforičku 
referenciju" (Ricoeur 1981, 276). Do prenošenja značenja dolazi samo u 
kontekstualnoj sredini, a kontekstima pripada zadatak da jezičnom znaku izaberu 
varijantu određenog značenja i da grade diskurse koje ćemo primati kao relativno 
jednoznačne. 

Da predoči nužnost istraživanja poslovica u kontekstu, Dundes je za primjer 
analize uzeo burmansku poslovicu, koja je moto ovoga teksta Nisam ljut, ali bikov 
je rep kraći (I am not angry, but the buffalo's tail is shorter; Sait ma so: bu: Kywe 
mi: to đe). Pošto smo ispisali burmanski izvor poslovice te uz tekst dobili i 
teksturu (zvukovno-ritmične elemente poslovice), još uvijek nismo u stanju odrediti 
njezino značenje. Nedostaje nam kontekst poslovice. Sam tekst je gotovo potpuno 
nerazumljiv pripadnicima druge kulture, jer je ta poslovica posljednja rečenica 
jedne priče. 

Ratar je otišao u polje na oranje. Radio je neprekidno od jutra do podneva. 
Ogladnio je i odlučio sačekati ženu da mu donese ručak. Nakon nekoliko sati 
čekanja više nije mogao izdržati glad. Odluči biku, koji je vukao plug, odrezati rep. 
Nakon toga rep isprži i pojede. Napokon i žena stiže s ručkom pa ga upita je li ljut 
što je zakasnila. On odgovori: "Nisam ljut, ali bikov je rep kraći", 

Poznajući priču dobivamo izvjesnu predodžbu o značenju poslovice. 
Poslovica se upotrebljava u situaciji u kojoj se osoba blago naljuti na drugu osobu. 
No ni priča nije potpuni kontekst poslovice. Kontekst u kojemu ćemo primiti 
određeno i relativno potpuno značenje poslovice svaka je aktualizacija te poslovice 
u nekom diskursu. Dundes stoga zaključuje da je pored teksture i teksta nužno 
zabilježiti i kontekst poslovice, situaciju u kojoj je upotrijebljena (Dundes 1980b, 
31). 

Ricoeurova teorija "metafore-diskursa", kojom se uspostavlja diskursna 
priroda metafore čija je suština predikacija, otvara mogućnost i sinkronijskog i 
dijakronijskog istraživanja. Taksonomijska koncepcija jezika, kao i 
devolucionistička, zanemaruje njegovo ključno svojstvo - metaforičnost, svojstvo 
da se između znaka i konteksta ili između znaka i znaka stavi kopula glagola biti. 
Druga je važna karakteristika jezika koju semiotička analiza zanemaruje sposobnost 
kumuliranja značenja, tj. sposobnost za prenošenje značenja sa znaka na znak. 
Mogućnost da se prati prenošenje značenja sa znaka na znak dobivamo 
dijakronijskom analizom, sukcesivnim praćenjem prenošenja značenja koja se u 
vremenu zamjenjuju. Proces prenošenja značenja sa znaka na znak danas je 
najjednostvnije pratiti u sredstvima javnog priopćavanja zato što kontinuirano 
izlaženje omogućuje da se uoče kontekstualne vrijednosti koje se svakodnevim 
aktualizacijama talože na riječi. Prenošenje značenja s teksta na izvanjezičnu 
stvarnost može se istraživati samo ako uz određeni diskurs vežemo i njegov 
kontekst u kojemu se ostvaruju denotativni ciljevi jezika. 


Benvenisteovu teoriju diskursa Ricoeur je primijenio na analizu metafore i 
stvorio diskursnu teoriju metafore. Ta nam teorija omogućuje da izađemo iz 
začaranog kruga razmišljanja usredotočenog na znak po sebi, u kojemu znakovi 
upućuju samo jedan na drugi, vršeći razlikovnu funkciju. 


Smisao se znaka ostvaruje u diskursu, a diskurs uz sebe veže zbilju kao svoj 
referent, stvarajući tako kontekst koji nam omogućava da diskurse prihvatimo kao 
relativno jednoznačne. Takav način razmišljanja pokazao se plodonosnim, jer ono o 
čemu priče govore može pripadati prošlosti, ali je uvijek suvremeno zbog samog 
čina pričanja. Stoga oblici usmene književnosti potpuno značenje ne dobivaju u 

svom najstarijem zapisu, niti ga kao znakovi imaju po sebi, nego tek u konkretnoj 
upotrebi, u svojoj aktualizaciji u sadašnjosti, 

